
Basarabenii în războiul Rusiei 



De mai bine de jumătate de an, un straşnic 
măcel se făptuieşte în locuri foarte îndepărtate 
şi despre care cei mai mulţi dintre europeni n- 
aveau pănă acum nici idei lămurite, pe apele 
calde ale mărilor Asiei răsăritene, în văile 
Coreei muntoase, în munţii Manciuriei fierbinţi 
sau înecată în ploi mocirloase, pe câmpiile de 
orez, umede acum de sânge, pe stâncile 
blăstămate, unde putrezesc neîngropaţi miile de 
morţi, la Port Arthur ucigătorul. Corăbii uriaşe se 
înghit de valuri, cu toate vieţile tinere ce 
cuprindeau în ele, trupuri omeneşti îmbucăţite 
sar în văzduh împinse de flăcări neobişnuite, 
pământul se rupe zvâcnind supt paşii 
regimentelor ce-şi întrerup asaltul prefăcându- 
se într-un praf sângeros, tunuri aruncă 
neprecurmat moartea din mii de guri grozave, zi 
şi noapte; oameni se găuresc cu gloanţele, se 
taie cu săbiile, îşi rup oasele în nebune 
încleştări de moarte; dăunăzi, pe când stăteam 
eu şi tu, cetitorule, în linişte la lucrul nostru sau 
poate la petrecerile noastre, s-a înteţit în acel 
iad mai straşnic decât orice închipuiri ale 
noastre despre un iad răzbunător jos, supt coaja 
pământului sau supt toate trupurile luminoase 
ale stelelor, în locul de peire ce se zice Liao- 
lang şi care va fi vestit pentru aceasta în veci de 



veci, s-a înteţit o încăierare înspăimântătoare 
între peste jumătate de milion de oameni, cari 
nu se urâseră niciodată, o aşa de 
spăimântătoare încăierare încât 60 000, şaizeci 
de mii de suflete s-au desfăcut, s-au rupt în 
chinuri din trupurile lorspârcuite, ciuntite, arse, - 
adecă atâţia oameni câţi flăcăi se găsesc de toţi 
supt steaguri în ţara noastră, câţi ar face a patra 
parte din populaţia Bucureştilor. 

Şi acestea toate se petrec, nu doar pentru că 
un neam fără de milă s-ar abate năprasnic 
asupra ţerilor luminate ale lumii, care ar fi 
datoare să-şi apere, cu orice jertfe, neatârnarea, 
munca, înflorirea, pentru vremea de astăzi şi 
pentru toate vremile. Nu, barbari de aceia nu 
mai sunt, sau, dacă se află undeva, ei lucrează 
din greu pentru negustorii leneşi, putrezi de vicii 
şi turbaţi după petreceri, ai Europei noastre şi ai 
Americei, stăpâni ai timpurilor de astăzi. 
Omorurile uriaşe se fac pe acele ape, pe acele 
câmpii, pe acei munţi nenorociţi numai pentru 
că o mare putere creştină a continentului nostru, 
un mare Stat răspânditor de civilizaţie vrea să 
ţie în lanţurile sale câteva milioane de chinezi 
din Manciuria, câteva milioane de coreeni din 
Coreea, oameni galbeni, fricoşi şi înapoiaţi pe 
cari nu vreau să-i lase în mâna străinului om 
alb, ci să-i alipească mai bine de dânşii, 
iaponezii, alţi oameni galbeni, cari şi-au însuşit 



prin pricepere şi muncă toate descoperirile şi 
puterile noastre şi nu înţeleg să fie despoiaţi şi 
umiliţi de nimeni. 

De aceea această nimicire de vieţi care va 
urma şi alte luni şi poate şi alţi ani, fiindcă Rusia 
e mare, puternică şi mândră şi fiindcă pănă 
acum ea a fost pretutindeni şi ruşinos învinsă. 
Sute de mii de oameni, de flăcăi, cu neveste, 
copii şi mame, vor trebui să piară pentru 
aceasta, ca şi cum ar fi vinovaţi de cea mai 
mare nelegiuire. 

Şi iată că acum, între atâtea veşti 
zguduitoare care năpădesc în fiecare zi, ca 
bombele şi gloanţele acolo, cade şi aceea că 
un ucaz împărătesc a chemat supt steag pentru 
a-i trimete pe câmpul de luptă oştenii din 
guberniile Basarabiei, Chersonului şi părţilor 
vecine. 

Gubernia Basarabiei? Noi cunoaştem 
această „gubernie", şi ca o perdea neagră ni 
cade înaintea ochilor la această veste, între 
atâtea, despre război. 

în această gubernie, care se întinde de la 
Prut pănă la Nistru, ape cântate în doinele 
noastre, de la Hotinul în cetatea căruia pietrele 
nu sunt legate cu alta decât cu cel mai bun 
sânge al nostru care, uscându-se de veacuri, s- 



a făcut tare ca bronzul, pănă în Dunărea-mamă, 
în această lată, roditoare, luminoasă gubernie, 
sunt târguri de evrei şi de ruşi, şi de bulgari, şi 
de lipoveni, şi de greci, şi de nemţi şi de atâtea 
neamuri străine. Dar toate aceste târguri nu sunt 
nimic, ca frumuseţă, ca preţ, ca muncă şi 
vechime străduitoare şi chinuită, pe lângă 
sutele de sate albe, cu care sunt înflorite toate 
şesurile, toate miriştile de aur, toate pajiştile 
verzi, toate popuşoiurile arse de secetă, toate 
livezile pline de roadă. Cei ce locuiesc în 
aceste sate sunt nişte oameni nalţi, chipeşi, 
blânzi la faţă şi dulci la grai, nişte oameni 
miloşi, compătimitori pentru orice durere, 
simţitori pentru orice suferinţă, supuşi cârmuirii 
pe care o socottrimeasă de la Dumnezeu care 
încearcă pe aleşii săi. Ruşii înţeleg ce bunătate 
zace în sufletele lor şi-i numesc oi, 
asămănândui cu făptura aceea fără grai, aşa de 
nevinovată încât s-a făcut vrednică de a fi nume 
şi icoană pentru Mântuitorul nostru. Au veşminte 
albe învoalte şi poartă căciuli de viteji pe lungile 
lor plete, întocmai ca ţeranii României şi ai 
atâtor ţeri de robie. Şi graiul lor e graiul acelor 
ţerani liberi sau robi, graiul în care sunt scrise 
aceste rânduri, graiul în care ţi-a vorbit întăi 
mama, cetitorule, graiul în care ţi-ai mărturisit 
dragostea, graiul în care te-ai îndreptat către 
mintea fragedă a copiilor tăi. 



Acei oameni sunt români şi, cu toate că de 
aproape o sută de ani ei sunt smulşi de lângă 
noi, cu toate că graniţile care ne despart sunt 
zidite din oţel nemilos şi nu se pot deschide 
pentru gândurile unora şi ale altora, cu toate că 
ei nu mai pot şti nimic deplin şi adevărat despre 
cât am lucrat şi am suferit şi am luptat şi am 
izbândit de atunci, ei nu se leapădă, cum nu s- 
ar lepăda de Dumnezeul legii creştine, - de 
limba noastră şi de neamul nostru, cele sfinte. 
Când îi întrebi ce sunt, ei se mărturisesc 
moldoveni şi, întinzând mâna lor zgâriată de 
fierul muncii şi arătând toată zarea, şi la apus şi 
la răsărit, ei zic: „Vezi, toată asta e ţară 
moldovenească!" 

Şi acuma o poruncă faţă de care nu poate fi 
nici o mântuire, îi cheamă la război, la războiul 
din Manciuria; înţelegeţi, neamuri luminate şi 
miloase ale lumii: din Manciuria. Şi vor porni 
flăcăii albi la faţă de jale, se vor smulge de la 
căsuţele lor, de la părinţii şi nevestele şi copiii 
lor, se vor smulge de la dulcea lor „ţară 
moldovenească"; ei vor merge grămădiţi ca 
vitele în vagoanele fierbinţi, vor merge zile şi 
săptămâni, cât trebuie ca să străbaţi jumătate 
din Europa şi Asia toată, în lat, şi vor ajunge la 
Carbin, la Port Arthur sau unde va fi atunci 
nemernica jertfă de oameni. Se vor lupta 
credincios, drept, frumos, cum din neam în 



neam a fost deprinderea poporului lor şi vor 
pieri rânduri întregi, întregi regimente, sute şi 
mii, arse, împuşcate, tăiate cu săbiile, sfărâmate 
în bucăţi. Şi acasă nu vor mai vedea niciodată 
pe Ion sau pe Vasile plecat cu puşca pe umăr 
pentru a purta războaiele muscalului şi a pieri 
de moarte grozavă, ca să nu aibă iaponezii 
Manciuria. Iar, dacă Basarabia va rămânea 
săracă de flăcăi, ce pagubă e despre aceasta! 
Rusia e mare şi puternică, şi se vor aduce în 
această gubernie locuitori din altă gubernie pe 
care o va fi cruţat războiul. 

Dar cine ni va da nouă, acestui mic, sărac şi 
de o mie de ori nenorocit neam românesc pe ai 
noştri pierduţi pentru astfel de scopuri? 

Fiindcă suntem puţini şi slabi, noi vom pleca 
doar fruntea şi vom plânge, cum am făcut de 
atâtea ori şi pănă acuma. Ba încă, pentru a 
întrece caraghioasa grozăvie a împrejurărilor, 
noi nu vom şti anume unde se luptă cu moartea 
şi cad ai noştri şi, când vom afla, peste câteva 
săptămâni, că într-o încăierare uriaşă au căzut 
mai mulţi ruşi decât iaponezi şi că biruinţa a 
rămas astfel acestora din urmă, noi ne vom 
gândi cu oarecare mulţămire în cuget că 
dreptatea are şi ea zilele ei. Şi cuvintele cu care 
vom mărturisi acest gând vor fi singura noastră 
pomenire pentru fraţii noştri drepţi şi buni, 



pentru fraţii noştri nevinovaţi şi blânzi, morţi 
pentru cinstea acelui steag străin! 

în războiul fără folos, în războiul fără 
dreptate, în războiul altora pentru care sunteţi 
chemaţi să luptaţi şi să suferiţi, Dumnezeu, care 
nu vă va da biruinţă, să vă cruţe, fraţi români din 
Basarabia îngenunchiată! 

1904 (Sămănătorul, anul al lll-lea, nr. 37.) 



Vesti din Basarabia 



Românii cari cunosc aşa de puţin România - 
parcă te poţi lăuda că o cunoşti şi că ai cheltuit 
atâta şi atâta pentru aceasta? -, nu cunosc mai 
deloc teritoriile româneşti de care România e 
încunjurată, precum o piatră scumpă este prinsă 
în aurul scump. Ardealul, Crişana, Banatul sunt 
drumul la Pesta, care duce la Viena şi aceasta 
la Paris sau la staţiile de băi. Braşov, Feldioara, 
şi se face noapte; a doua zi frumoasa gară a 
capitalei ungureşti gâfâie de trenuri şi furnică de 
lume grăbită, în răcoarea neguroasă a dimineţii. 
Arad: atâtea minute oprite pentru trenul de 
Vârciorova. Bucovina, un petec de pământ 
austriac, pe vechea linie „Lemberg-Czernowitz- 
Jassy", şi câţi dintre călătorii noştri nu vor fi 
trecând fără nici un interes, nici o curiozitate, 
nici o simţire lângă acel „Czernowitz", cu evreii 
săi primitivi încadraţi în vitrina gării: unde se 
mântuie ai noştri, unde încep neamuri străine, 
cine ar putea să spuie! Iar, cât despre cel mai 
de curând smuls pământ al României, 
Basarabia, în care pănă la 1878 era încă un colţ 
al nostru, el e cu totul necunoscut, mai rău decât 
China, laponia, Sumatra şi ostroavele oceanice 
ale mâncătorilor de carne, despre care mai 
vorbeşte, cu ilustraţii, câte un „Ziar al 
călătoriilor". Prutul, îngustul râu mâlos, lutos, 



râpos, nu mai e o apă dunăreană, ci o prăpastie 
uriaşă prin care se despart două lumi ce nu pot 
avea nici o legătură între ele. Cutare pe care 
împrejurările îl aduc în judeţele mărginaşe 
priveşte în liniştea amurgitului spre malul rusesc 
de pe care se ridică fumul vetrelor şi chiotele 
păstorilor ce-şi strâng vitele, priveşte, zic, cu 
aceleaşi nelămurite sentimente de melancolie, 
fără dorinţă de a şti, cu care va privi peste o 
clipă la pavăza de aur şters a lunii, unde se zice 
că ar fi munţi şi lacuri şi rămăşiţe vechi de fiinţe 
care au fost vii. 

Dacă vorbeşti despre Basarabia cu un om 
luminat, cu unul în adevăr luminat, care ceteşte, 
gândeşte şi spune ce trebuie, iar nu cu 
obişnuita dârdală, în mintea uşoară a căruia 
joacă tot felul de drăcovenii nefolositoare şi 
neînţelese, el va face cu mâna un semn 
deznădăjduit când se va pomeni de dânsa. 
Aceea e ţara muscalului, care ia oricând şi nu 
dă niciodată îndărăt; pe malul stâng al Prutului 
nu se va înfige în vecii vecilor steagul cu stema 
în care s-a cuprins zimbrul lui Ştefan cel Mare! 
Moştenire pierdută pentru totdeauna! Frântură 
de trup viu aruncată în gura lupilor nemilostivi! 
Şi ce ai putea să ştii măcar despre pământul pe 
care-l păzeşte, îl apără de orice atingere a 
spiritului, de orice flacără a inimilor, straja aspră 
a cazacilor biciuitori? Iar, dacă ai răzbate chiar 



ca să afli, care ar fi folosul? Ţeranul nostru de 
aici din ţară chiar, ascultă prea bucuros vorbele 
de momeală ale năimiţilor cari pomenesc de 
fericirile ce cad asupra satelor şi sărăcimii în 
stăpânirea largă şi bogată a împăratului de 
aceeaşi lege ; ce poate să mai fi rămas pentru 
noi în inima ţeranilor basarabeni, mai bogaţi - se 
zice - decât ai noştri? Preoţimea n-are de ce să 
se plângă; ba dimpotrivă rostul ei e mai mare 
într-o ţară unde icoana stă alături cu armele 
împărăteşti. în sfârşit, pe patriotismul 
negustoresc şi al unei boierimi ruinate, crescute 
în şcoli străine, cine s-ar putea răzima? 

Socoteala e bună pentru cine nu înţelege 
altă viaţă românească decât aceea ce se poate 
căpăta prin unirea cu România. La aceasta însă 
n-avem dreptul să ne gândim astăzi, faţă de 
Basarabia mai puţin încă decât faţă de orice alt 
pământ pe care l-am pierdut politiceşte. Cu totul 
altfel se înfăţişează lucrurile când pornim de la 
faptul că, materialiceşte, noi n-avem încă, prin 
munca ţerănimii noastre, acest pământ, că 
legătura cea mai tare între dânsul şi neamul 
nostru nu e ruptă, şi ni punem ca întăie întrebare 
dacă acolo unde e acelaşi trup n-ar putea învia 
acelaşi suflet, dacă nu s-ar putea chema viaţă în 
membrul amorţit numai. 

Descrierea de călătorie a profesorului 



Weigand, cercetătorul cu stăruinţă al limbii 
noastre, şi câteva scrisori pe care le-a suflat 
către mine un vânt norocos mă ajută să spun că 
Basarabia nu e aşa de închisă, aşa de 
adormită, aşa de pierdută - din punct de vedere 
naţional şi cultural, zic, nu iredentist-, cum s-ar 
crede. 

Cei ce stăteau în fruntea lucrurilor la 1812 
joacă astăzi mai mult un rol de paradă 
zădarnică. Dacă ar fi fost boieri mari în număr 
mare, păstrând legăturile de familie şi de 
interese cu Moldova, ar fi ieşit, desigur, altfel. 
Dar aşa, cu câţiva veliţi dezrădăcinaţi şi cu o 
mulţime de răzeşi săraci, rusificarea, 
înstrăinarea a putut merge răpede. Unii din 
boieri stau la Chişinău, alţii pe la ţară, unde nu 
vei fi primit bine, ca în Ardeal, ca în Bucovina, 
numai pentru că eşti român de aiurea. Alţii au 
zburătăcit în vasta lume ciudată a Rusiei tuturor 
neamurilor- Americă de Nord a despotismului. 

Negustorii sunt mai ales evrei şi greci, în al 
doilea rând bulgari, ruşi. Evreii nu sunt nicăieri 
mai părăsiţi în voia murdăriei şi întunecimii: 
Orheiul nostru străbun, Bălţile sunt adevărate 
cloace, care s-ar putea asămăna doar cu 
gunoaiele mahalalelor din China. Grecii, cari în 
1812 au fost mai bucuroşi de Basarabia decât 
de Moldova, sunt căpeteniile evreilor; ei sunt 



marii negustori şi arendaşii cei mari: grecul 
Sinadinos e cea mai puternică pungă din 
Basarabia. Specula pământului se face în cel 
mai neruşinat chip de tovărăşiile greco-ebraice. 

în fruntea satelor stau pristavii ţerani şi 
preoţii. Preoţii Basarabiei sunt „moldoveni", 
bucuroşi dacă pot ceti la slujbă din cărţi 
„moldoveneşti" cu buchi (căci mulţi nu ştiu 
cartea latinească în care scriem noi). Ar fi 
bucuroşi şi de alte cărţi, dacă ar fi de acelea pe 
înţelesul lor şi dacă s-ar găsi cine să le trimeată. 
Sunt oameni buni, pe cari nu trebuie să-i uităm. 

Ţeranul nostru, pentru care o sută de ani nu 
înseamnă nimic, e aşa cum a ieşit de supt frâul 
lui Constanţi n-Vodă Ipsilanti pentru a trece la 
împăratul pravoslavnic. Carte rusească nu ştie, 
fiindcă şcoala de sat ţine trei ani de zile numai, 
şi în fiecare an numai cinci luni. Dacă rămâne în 
sat - şi rămâne mai totdeauna, căci acolo se 
trăieşte în caste -, el va uita puţina rusească ce 
deprinsese. El ştie că această limbă îi foloseşte, 
dar, neavând consăteni ruşi în număr mare 
(cum e în Bucovina), n-o poate însuşi în adevăr 
şi păstra. Cei ce se fac preoţi nu uită că s-au 
născut într-un sat românesc şi caută să se 
întoarcă acolo sau în altul. Câţiva, în sfârşit, trec 
la Universităţi, darnici aceia nu pierd legătura 
cu neamul din care au pornit. Prin oraşe 



depărtate, prin straşnice locuri de osândă, unde 
i-au aruncat avânturile lor liberale, ei scriu 
româneşte, cerând cărţi, si anume „cărţi de 
cultura şi istoria neamului nostru", zice unul, 
„mai serioase şi documentate". „Foarte aş vrea", 
spune un altul, „să aib carte poştală cu chipul 
Universităţii din laşi: am auzit că zidirea e foarte 
frumoasă". Şi un al treilea se bucură astfel de 
reinstalarea limbii noastre în Chişinău, singurul 
oraş în această mare sălbăticie fără drumuri, 
fără luminat, fără strade: „Câţiva ani înapoi era o 
mirare dacă auziai limba moldovenească pe 
strada Chişinăului: nimeni n-o vorbia afară de 
ţeranii veniţi de la sate. Iar acuma în toate zilele 
aud inteligenţi vorbind moldoveneşte". Pănă 
departe peste Nistru, dulcea noastră 
moldovenească triumfă, sună biruitoare între 
neamuri. 

Acestea se întâmplă fără nici un amestec al 
nostru, căci noi dăm Basarabiei numai... 
dezertori. în locul acestor fii rătăciţi cari pleacă 
batjocuri nd ţara, ar trebui să ne descoperim 
basarabenilor prin cărţi. Şi parcă-mi sună la 
urechi aceste cuvinte simple şi grave: „cărţi de 
cultura şi istoria neamului, serioase, 
documentate"... Şi pe înţelesul tuturora. 
Cărturari înfumuraţi ai unui popor de ţerani fără 
învăţătură, spuneţi câţi aţi scris de acestea, cu 
câte aţi putea răcori setea celor cari le cer în 



Basarabia uitată? 

1904 (Sămănătorul, anul al lll-lea, nr. 52.) 



Cu prilejul dizolvării Dumei ruseşti 



Duma a fost dizolvată. O nouă Dumă se va 
aduna abia peste nouă luni, la 5 mart. st. n. 
1907. Nici condiţiile în care se vor face alegerile 
nu sunt arătate. 

E o lovitură de stat ca aceea pe care a făcut- 
o Carol al Xlea. Regele Franciei a plătit-o cu 
tronul. Vom vedea cât e de tare partidul 
revoluţionar lovit drept între ochi de ucazul lui 
Nicolae al ll-lea. 

Palatul şedinţelor e închis şi pus supt pază. 

Petersburgul e deocamdată în stare de 
asediu, supt regim militar. Unii din deputaţi au 
ţinut o consfătuire în Finlanda, unde este un 
regim special care îngăduie aceasta. 

Ziua de duminecă, 9 iulie, mai are un învins: 
pe neghiobul de Goremâchin, învinuit că prin 
nepriceperea lui, Duma a putut ajunge aşa 
departe. 

El e destituit fără a se pomeni vreo demisie, 
în locul lui vine tot unul ca dânsul: Stolâpin. 
Dizgraţia împărătească are două uşi prin care 
pot ieşi deopotrivă cele două tabere învrăjbite. 



Cine va scrie istoria celor două luni de foarte 
lungi şi aprinse discuţii ale Dumei va trebui să 
constate următoarele lucruri: 

Dorinţa de a imita ceea ce au făcut francezii 
la 1 789, de a schimba o ţară prin discuţiile dintr- 
o adunare modestă, care se ridică de la sine la 
înălţimi revoluţionare şi stăpânitoare. 

Credinţa că oamenii sunt unul ca şi altul, 
numiri abstracte, şi că ei sunt mişcaţi, într-un 
chip ce se poate prevedea şi pregăti, de idei, de 
teorii. 

Siguranţa deplină în aceste teorii care ar 
cuprinde ca o destăinuire veşnică a sfintei şi 
marii zeiţe Raţiunea. 

Şi, în sfârşit, multă, foarte multă vanitate 
omenească, în dorinţa de a ieşi la iveală prin 
lungi desfăşurări de judecăţi, vanitate care 
cuprindea pe orice vorbitor, de la focosul Tătar 
Aladin, doritor de războaie mari, pănă la cel din 
urmă biet gângav care putea lega două vorbe. 

Neizbânda au adus-o mai multe împrejurări: 

Neînţelegerea în Dumă, mult mai puternică 
decât aceea din Adunarea Naţională de la 
1789. în aceasta, erau oameni din acelaşi neam 
şi din două clase, care, măcar mai târziu, se 



puteau înfrăţi; în Dumă erau slugi ale cârmuirii, 
erau oameni fără nici un fel de îndreptare, erau 
nobili ce-şi ofereau jertfa, erau cugetători 
socialişti ai faptei şi erau anarhişti sălbateci. Şi, 
mai ales, erau toate neamurile, tot furnicarul de 
rase al marii împărăţii barbare. 

Adunarea Naţională s-a răzimat de la început 
pe plebea Parisului, cea mai războinică din 
toate, crudă şi neînduplecată. Duma a pierdut 
din ce în ce mai mult legătura cu muncitorimea 
capitalei, slăbită de ultimele lupte şi alcătuită, 
de alminterea, din oameni blajini, deprinşi de 
veacuri cu supunerea. Iar nesfârşit de mulţi 
ţerani, încă mai blajini, sunt departe... 

Şi, în sfârşit, cultura, cheagul mişcărilor de 
prefacere moderne lipsea de multe ori şi 
specialiştilor în discuţii cari vorbeau de pe 
tribuna Dumei. 

Către fraţii din Basarabia 

I 

Foaia românească din Basarabia care poartă 
în litere latine deasupra unui cuprins în slove 
ruseşti numele ţerii pierdute de noi, dă în 
supliment actele oficiale privitoare la dizolvarea 
Dumei şi la întemeierea din nou - cine ştie pe 
cât timp? - a tiraniei în Rusia. 

Regimul Trepov, care se ascunde supt un 
minister alcătuit din oameni de paie, bieţi 
biurocraţi miluiţi pe rând cu dregătorii pănă au 
ajuns la cea mai de sus, a luat măsuri împotriva 
tiparului. Cele mai multe ziare din capitala 
rusească au fost oprite; pe celelalte le-a încolţit 
cenzura, vechiul meşteşug dobitoc al 
foarfecelor crude purtate de mâna fricoasă a 
cinovnicului. Cine ştie dacă, printre foile ce vor 
fi lovite, nu se va afla şi Basarabia bătrânului 
Gavriliţă din Chişinău şi a tinerilor cu 
sentimente şi democratice şi naţionale, mai ales 
democratice, dar şi naţionale, cari-l încunjură. 
Dacă nr. 14, cel cu proclamaţiile „autocratului" 
care nu se învoieşte a-şi jertfi de hatârul 
nimănuia „autocraţia" străjuită de sfatul de 
familie al Marilor Duci, de înţelepciunea lui 
Trepov şi de evlavia lui Pobiedonosev oracolul, 



dacă acest nr. cu jalnic supliment nu va fi cel 
din urmă, foaia „moldovenească" poate să-şi 
strice ulciorul mergând alteori la apă. Desigur 
că ea nu mai are astăzi siguranţa pe care o 
avea la început şi în urmarea ei, pănă în ziua 
loviturii de stat. 

Noi am iubit această foiţă sfioasă şi săracă, 
nesigură de drumul ei, de alcătuirea, de limba, 
de ortografia ei, fiindcă ea ni se părea ca un 
glas de frate pierdut de multă vreme care se 
aude din nou, depărtat, îngăimat, stâns, nu 
cerând un ajutor - căci nici el nu cutează, nici 
noi nu-l putem da -, ci încercând câteva vorbe în 
graiul pe care-l vorbea acasă, când se afla în 
jurul vetrei sărmane, înainte de a fi prins şi dus 
întruna din multele încăperi de robie ale 
împăratului celui mare. Basarabia a trimes 
deputaţi la Dumă, dar glasul acelora nu sa 
auzit, fiind aleşii oameni fără încredere în ei şi 
fără mijloace. Alţi români basarabeni, ca 
învăţatul jurist Gărdescul, veneau de la 
Universitatea rusească unde erau profesori şi ei 
se amestecau în haosul de ceartă pentru a vorbi 
de adevăruri veşnice şi de îndreptări folositoare 
oricărui neam. Aşa încât numai prin rândurile 
acelea ale Basarabiei, pe care le bucheream 
încet, ca unii ce suntem puţin cunoscători ai 
cirilicei degenerate şi amestecate care e 
alfabetul rusesc, numai prin ele ni venea aşa o 



ştire slabă, nedesluşită despre gândul, despre 
suferinţa şi dorul acelor două milioane de 
români ce se află peste apa blestemelor. 

Şi, câtă vreme a fost dincolo de Prut 
oarecare siguranţă, câtă vreme se putea urma o 
tactică de „moldovenii" din împărăţia tuturor 
nedreptăţilor, atâta vreme am crezut şi noi că se 
cuvine a nu li turbura rosturile, a-i lăsa să umble 
cum cred pe drumuri ce li sunt lor mai bine 
cunoscute decât nouă şi să aşteptăm pentru a 
vorbi ceasul unei crize. 

Acest ceas se înfăţişează astăzi, deşi nu în 
chipul ce puteam să-l aşteptăm. 

Putem vorbi deci. 

II 

Basarabia are înainte de toate un mare 
număr de săteni din neamul nostru, lucrători de 
ogoare tot aşa de buni cum sunt de buni cei de 
la noi. Unii au pământ, răzeşii, deşi nu în cele 
mai bune împrejurări pentru a-l lucra. Alţii 
lucrează din greu pe moşia grecului, foarte 
puternic în acea ţară a armeanului, a polonului, 
a muscalului, a „moldoveanului" de acelaşi 
sânge chiar. 



Toţi aceşti fii înstrăinaţi, dar cu totul 
neschimbaţi, ai neamului nostru doresc înainte 
de toate să-şi înjghebe mai bine rostul vieţii, 
căpătându-şi sau lăţindu-şi, liberându-şi de 
sarcine câmpiile. „Vrem pământ" se aude şi 
acolo cu o putere deznădăjduită, cu toate că 
ţeranul din Basarabia nu e, fără îndoială, mai 
nenorocit decât al nostru (în această privinţă, 
România întrece toate celelalte ţinuturi 
româneşti). Din nenorocire, în afară de această 
călduroasă dorinţă, impusă de nevoile fireşti ale 
vieţii, ţeranul de peste Prut nu mai are decât un 
simţ al inimii către acei cari pe aiurea, oriunde, 
în locuri necunoscute, în împrejurări pe care 
nimeni nu vine să le desluşească în faţa lor, se 
împărtăşesc de acelaşi grai, cari li luminează 
mintea, li încălzeşte inima, li aduce lacrime în 
vârful genelor şi li mângâie urechea jignită de 
asprimea poruncii sau momelei străine, a 
muscalului şi jidovului. Fără şcoală 
românească, fără limba lor în biserică, de multe 
ori fără preot român, ei nu se pot înălţa pănă la 
gânduri de mândrie românească, de înţelegere 
iubitoare a legăturilor ce ţin la un loc, peste 
toate hotarele, neamul. 

Ar fi trebuit, credem, să se ţie samă de acest 
lucru hotărâtor. Foaia românească începătoare 
să nu se inspire de la oraşe, unde în acelaşi 
văzduh de visuri albastre sau de neguri 



sângeroase trăiesc sufleteşte ca fraţii, ca 
tovarăşii cei buni şi nedezlipiţi ai aceluiaşi 
război, tinerii „moldoveni" ce au învăţat în şcolile 
mici şi mari ale Rusiei, ce s-au pregătit prin 
cetirea literaturii ruseşti revoluţionare, alături cu 
muscali cari au aceleaşi plete mari, aceiaşi ochi 
focoşi, aceleaşi amintiri de suferinţe şi acelaşi 
avânt de a răsturna vechea capişte a tiraniei, 
peştera apărătorilor şi ucigătorilor de oameni, şi, 
în sfârşit, alături de amărâtul evreu, înveninat 
din neam în neam de înjosirea şi prigonirea 
rasei sale pribege oriunde şi oriunde rău 
văzute, care ridică sus glasul pentru a pune în 
mişcare, lângă mâna lui rareori voinică, mâna 
creştinului de ispravă. Să se fi lăsat veştile 
despre oştenii ce se răscoală, despre satele de 
pe stepa rusească ce se plâng şi ele despre 
aceleaşi dureri, să nu se fi vorbit deopotrivă de 
toate făpturile lui Dumnezeu care sufăr de mult, 
şi nu mai pot răbda. 

Ci să fi pornit încet o propovedanie către ai 
noştri despre ale noastre. Răbdător, în graiul cu 
totul înţeles, să se fi vorbit ţeranului, nu numai 
de pământul ce după dreptate trebuie să i se 
dea şi pe care, mai la urmă, dacă şi când îl vor 
căpăta semenii săi de muncă, îl va avea şi el, ci 
mai ales despre sufletul şi toate nevoile lui. Să 
nu i se fi vorbit ca de un duşman despre boierul 
său, când e de acelaşi sânge, ci mai bine să se 



fi căutat a se câştiga cu oarecare blândeţă, în 
numele frăţiei neamului, acest boier el însuşi. 
Să nu se fi lăsat la o parte rostul cel mare pe 
care-l poate avea preotul şi prin care am 
câştigat în Ardeal mai tot ce avem astăzi. Să nu 
se fi lucrat cu o clasă din orice neam împotriva 
altor clase, iarăşi din toate neamurile, ci să se fi 
încercat, prin puterea scrisului bun în grai 
românesc, unirea tuturor claselor din acelaşi 
neam împotriva primejdiei ce, neapărat, ni vine 
de la alte neamuri. 

Şi, stăruitor, necontenit, deşi în chip păzit, 
aşa încât să nu se poată da de bănuit nimănuia, 
să se fi învăţat săteanul Basarabiei, şi nu numai 
el, cu gândul că mai sunt români şi aiurea şi să i 
se fi lămurit ce fel de viaţă în toate ramurile duc 
acei fraţi pe cari i-a răzleţit nenorocirea. 

Atunci, Basarabia ar fi putut pieri de urgia 
prigonirii, dar în suflete ar fi întrato sămânţă pe 
care nimeni n-ar mai fi putut-o dezgropa şi din 
care la vremea ei s-ar fi înălţat sămănături 
falnice. 

Şi, dacă, lucru ce nu-l pot crede, aceste 
lucruri s-ar fi putut spune mai puţin decât foarte 
îndrăzneţele lucruri revoluţionare ce s-au spus, - 
atunci mai bine să fi aşteptat încă o bucată de 
vreme ceasul, oricât de târziu, dar nelipsit şi 
sigur, al dreptăţii. 

Pavilionul Basarabiei 



Basarabenilor li s-a dat o aripă din Pavilionul 
etnografic no. 1 . Nu vreau să ştiu cine a 
organizat odăiţa. Voi arăta numai ce se află şi 
ce ar fi trebuit să se afle. 

Ce se află. O rusoaică cu picioarele goale, 
adusă din părţile ruteneşti ale Hotinului, de o 
domnişoară de peste Nistru; abia ştie 
româneşte! Apoi destule ţesături bune, cele mai 
multe au inscripţii ruseşti (nici măcar traduse!). 
Câteva fotografii mici şi rele (unele sunt... 
ţigăneşti); proaste picturi nouă iscălite cu nume 
muscălesc. Vreo două-trei icoane de tot nouă. 
Apoi cizme, curele... 

Ce ar fi trebuit să fie. Portul rânduit după 
ţinuturi. Arta ţerănească (săpături, ţesături de 
găteală, ouă împestrite). Tabele statistice. 
Fotografii ale măreţelor noastre cetăţi: Hotinul, 
Soroca, Tighinea, Cetatea Albă, Chilia; 
reproducerea chiar în reliefa unora din ele. 
Puţina literatură basarabeană. Chipurile celor 
mai meritosi români basarabeni. 

Aşa cum e, acest pavilion este: o ruşine! 

Pentru Basarabia 



Basarabia din 9 august răspunde la 
observaţiile noastre cari spuneam că lucrul cel 
mai bun ar fi o luptă a tuturor elementelor 
româneşti fără deosebire de clasă şi că ar trebui 
mai puţină dragoste pentru idealele ruseşti, de 
fericire a „tuturor oamenilor ce sufăr". După 
ziarul din Chişinău, boierii au fost şi sunt 
netrebnici: cu ei nu se poate sta de vorbă. 
Aceasta o spun prietenii de acolo, cari sunt doar 
la faţa locului. 

Răspunsul e acesta. Nu toţi - recunoaşte şi 
Basarabia - sunt aşa. Şi apoi rămâne bună 
pentru toate locurile şi toate timpurile învăţătura 
Evangheliei: „Nu vreau moartea păcătosului, ci 
să se întoarcă şi să fie viu". De ce nu s-ar 
încerca, cu toată stăruinţa şi iubirea, întoarcerea 
rătăciţilor? De pildă, cum facem noi aici. Şi nu 
fără folos. Numai păcătoşii ce nu se pot căi şi 
schimba, aceia trebuie nimiciţi, ca oameni însă, 
şi nu ca o clasă. Căci, puţini cum suntem, nu 
putem arunca nici o aşchie din lemnul care tot 
se mai poate aprinde, încălzind şi luminând. 

O veste bună din Basarabia 

Preoţimea românească din Basarabia şi-a 
deschis de Sf. Dumitru tipografia de limba 
moldovenească. Inaugurarea ei a fost o zi care 
va rămânea înscrisă în analele culturii noastre, 
iar pentru basarabenii înşişi o dată din cele mai 
fericite. S-a şi vorbit româneşte la serbare. 

Prieteneşte pentru noi s-a arătat şi 
Mitropolitul, deşi e rus, şi chiar guvernatorul, 
care nu s-a sfiit a recunoaşte fiinţa celor un 
milion şi jumătate de „moldoveni" în Basarabia 
si nevoia ce este de a li se da cetire pe limba 
lor. 

Din Bucureşti era de faţă tânărul Sergiu 
Cujbă, un basarabean şi el, care a vorbit 
răspicat şi frumos despre foloasele culturii, 
adăogind că ea nu înteţeşte răscoale şi nu 
aruncă în aer stăpânirile, ci-şi are - adăugim - 
drumurile şi metodele şi izbânzile ei (o, ce 
izbânzi minunate, trainice, veşnice!). 

Oficialii vorbeau ruseşte, deşi nu cu trufie, 
dar cinstiţilor preoţi cari au făcut tiparniţa în 
româneşte nu li s-a ţinut de rău că au făcut să 
audă şi ei ca şi oaspetele de la noi acea limbă 
al cării sunet se va desface din călătoriile 



harnice ale slovelor pentru cărţile bisericeşti pe 
înţeles. 

începutul acesta cultural nu e strălucitor, nici 
pretenţios. Se începe acolo în plin veac al XX- 
lea, aşa cum s-a început aiurea cu mult timp în 
urmă, şi desigur nu fără folos. Şi în alte dăţi, pe 
alte plaiuri, din cartea bisericească pe 
româneşte şi-au luat zborul scrisul, şi apoi şi 
gândul românesc! 

Erau de faţă şi redactori ai ziarului 
Basarabia. Aceşti tineri crescuţi în şcoli înalte 
ruseşti, stăpâniţi de cetirea literaturii ruseşti 
revoluţionare, înrâuriţi de prieteni ruşi 
revoluţionari, nu puteau să vadă odată în ochi 
pe preoţii „înapoiaţi" ai unei legi de care vremile 
nouă n-ar mai avea nevoie. Prin popor, scriau 
ei, şi numai prin popor se poate face mântuirea 
poporului, pe lângă care grija pentru neam îşi 
are un rost ceva mai mic. Când li s-a dat aici 
sfatul de a uni într-un mănunchi pe toţi românii 
din toate clasele, s-a sculat cutare basarabean, 
medic în România, şi s-a răstit la mine 
căzăceşte, cu nagaica. 

Acum iată că şi bietul popa foloseşte la ceva. 
Şi dintre aceşti popi s-a ridicat chiar o urare, din 
inimă, pentru cel dintăi ziar românesc ce iese 
între Prut şi Nistru. S-a mulţămitde redactori, şi 
Basarabia laudă acum neobosit fapta preoţilor. 



Aşa e bine. 

Dureri şi speranţe din Basarabia 

Dintr-o scrisoare a unui basarabean: 

„Aici pe la noi în Basarabia e linişte, dar ca 
balaurul cel îngrozitor din poveşti se târăşte o 
reacţie care este mai ales pentru aceea 
ameninţătoare, pentru că vine, nu din partea 
guvernului, ci din partea societăţii şi poporului. 
La ultimele adunări din Chişinău - unul din cele 
mai „moldoveneşti" ţinuturi ale Basarabiei - 
când era vorba despre învăţământul pe limba 
românească în şcolile săteşti ale zemstvo-ului, 
toţi reprezintanţii, în număr de doisprezece, ai 
ţerănimii au fost contra, şi propunerea a fost 
răspinsă. D. Dicescu, mareşalul nobilimii, 
preşedintele adunării, a fost indignat, şi, după 
încheiere, nu găsia destule cuvinte pentru a 
explica ţeranilor ce nedemnă a fost purtarea lor 
într-o chestie naţională. „Alianţa Poporului 
Rusesc" - o societate extremă, cu scopul 
propagării ideilor naţionaliste ruseşti şi cu 
tendinţă pan-rusificatoare, răspândeşte ideile 
sale prin popor şi a deschis pănă acum o 
mulţime de secţiuni prin toată Basarabia. 

Ţeranii noştri se înscriu în „Alianţă"." 

* * * 



Basarabia anunţă solemn că n-are nevoie de 
sfaturile noastre. 

Noi, mai modeşti, avem nevoie de lămuririle 
şi sfaturile oricui în anume privinţă ştie mai mult 
decât noi şi scrie pentru binele nostru. 

Cu riscul de a supăra şi altă dată pe tinerii 
luptători de la Basarabia, li vom spune oricând 
că ei nu trebuie să aibă nici o legătură cu vreun 
partid rusesc, ci să lucreze pe cale culturală - 
mai ales - şi cu ajutorul românilor buni din orice 
clasă la formarea unei conştiinţe româneşti 
acolo. 

De alminterea sunt foarte bucuros că prin 
discuţia cu mine, necunoscătorul profesor din 
Bucureşti, foaia „moldovenească" din Chişinău 
a ajuns a spune lămurit că e „naţional- 
poporană", şi nu „poporanistă-naţională", cum 
părea pănă acum şi cum dorim să nu mai pară 
de acum înainte. 

Şi daţi-mi voie o întrebare: vă plac jidanii, 
sau măcar unii dintre jidani? Ar fi încă o bucurie 
să aflăm că nu vă place nici unul. 

încă o întrebare pentru Basarabia, cu prilejul 
anunciului de bancă din fruntea nr-lui 51 . 



Banca de la Popovca, din ţinutul Cetăţii Albe, 
zisă turcoruseşte Akkerman, e o bancă 
ţerănească oarecare sau o bancă de ţerani 
români? Vezi că unuia dintre „democraţi" îi zice 
Naiacevschi şi altuia Nimerenco, şi numai la 
urmă uite şi un Pădureţ al nostru! 

Un interesant studiu despre datinele la nuntă 
la românii basarabeni se începe în nr. 51 al 
Basarabiei. 

Dr. Radovici şi-a dat osteneala de a conduce 
însuşi pe la aşezămintele de cultură din 
Bucureşti pe studenţii basarabeni veniţi la 
Expoziţie. 

(Neamul românesc, anul I, nr. 58.) 

* * * 

Şi la Constanţa au mers studenţii 
basarabeni. 

Iarăşi ca un eveniment cultural se poate privi 
cea dintăi predică românească ţinută la 
Chişinău în biserica cimitirului. Vorbitorul, un 
tânăr, D. Niculeţ, a vorbit limpede, amintind pe 
Petru Movilă şi atribuind opririi limbii româneşti 
decăderea „moldovenilor" în Basarabia. 



în seminarul din Chişinău s-a făcut o catedră 
de „moldoveneşte": titularul e un fost seminarist 
ieşean, Constantinescu, fiul unui preot de la Sf. 
Nicolae cel Sărac. 

(Neamul românesc, anul I, nr. 59.) 

* * * 

Un preot îndeamnă în Basarabia pe clericii 
de la „Frăţimea Naşterii lui Hristos", cari tipăresc 
de la un timp în Chişinău cărţulii traduse din 
ruseşte, să-şi înalţe scopul şi să-şi întindă 
cercul de activitate culturală. 

Basarabia împlineşte şase luni de luptă. Cu 
acest prilej, eaşi aminteşte greutăţile şi 
suferinţele şi făgăduieşte a lupta aprig „pentru o 
viaţă cetăţenească şi culturală pe temeiuri 
naţionale". 

(Neamul românesc, an. I, nr. 60.) 

* * * 

La 3 decembrie 1906 a fost în Chişinău o 
frumoasă serbare românească. Cânta corul 
„moldovenesc", din care fac parte şi ţerani. 
Tânărul Cujbă, din Bucureşti, a ţinut o 
cuvântare despre muzica poporului. Pe lângă 
vechi cântece din Moldova lui Alecsandri, s-au 



cântat şi cele două romanţe ale lui Eminescu: 
Ce te legeni, codrule şi Somnoroase păsărele. 
O domnişoară Costinescu a cântat din gură, 
între altele Amintirea Basarabiei, dl. Gh. Madan, 
venit de puţin timp tot de la noi din Bucureşti, 
unde a urmat Conservatorul şi a fost ciomăgit la 
13 mart, a declamat din Coşbuc. Nu a lipsit Mult 
e dulce şi frumoasă a bătrânului Sion, nici Hai 
lleană la poiană a lui Gavriil Musicescu, nici Fiii 
României, pe care o cântau la noi copiii în anul 
proclamării Regatului român, nici gloriosul imn 
„Deşteaptă-te, române", pe care-l îngăduie 
pomojnicii ţarului, dar nu ciocoii şi boierii 
României libere. S-au vărsat lacrimi de bucurie, 
s-au purtat pe umeri ca nişte învingători 
cântăreţii. 

Pare că-ţi vine, aflând acestea, o veste din 
altă lume... O dată ce-nvie, sufletul nu se poate 
opri: el se hrăneşte din înseşi nădejdile sale. 
Praf se fac înaintea lui toate alcătuirile, cât de 
uriaşe, ale lumii. 

Uitaţi-vă numai la ce se petrece în 
Basarabia. 

(Neamul românesc, anul I, nr. 64.) 

* * * 

Primim nr. 1 al „gazetei naţionale 



independente" Moldovanul din Chişinău, a d-lui 
Gh. Madan. Articolul prim făgăduieşte luptă 
pentru cultură şi gospodărie în margenile 
formelor politice actuale. Foaia nu va ataca 
guvernul rusesc, precum cealaltă foaie, 
împotriva căreia pleacă cu duşmănie, 
Basarabia, nu atacă şi nu va ataca râia 
basarabeană a jidovismului. Forma literară e 
mai bună. Se face un loc amintirilor istorice ale 
Moldovei, pe care Basarabia le ignorează. Se 
predică unirea creştină a tuturor „moldovenilor" 
pentru scopuri „moldoveneşti". 

Totuşi chestia cu colonelul de jandarmerie 
din Chişinău ar trebui s-o lămurească dl. 
Madan. Mi se pare că noi n-avem, în bine sau în 
rău, nimic a face cu jandarmeria de acolo. Şi 
partea în care noi, ăştia din România, suntem 
pocniţi în frunte cu vorba „străini", pune pe 
gânduri. Să nu fi scris aici colonelul fără ştirea 
d-lui Madan, care voia să se lupte cu tânărul 
Cujbă? 

(Neamul românesc, anul I, nr. 75.) 



Ziare basarabene 



Incă o foaie românească ni trimete 
Basarabia. 

Viaţa basarabeană care iese într-o ediţie cu 
buchi şi în una cu litere latine, pentru noi, are 
scopul de a lucra pe terenul cultural pentru 
binele „moldovenilor" din ţara de peste Prut. în 
cel dintăi articol ea spune adevărul acesta, 
elementar pentru noi: „E absurd, după părerea 
noastră, că Basarabia ar putea susţinea 
revoluţia rusească". Gazeta cea nouă 
făgăduieşte a lupta pentru înfrăţirea claselor 
româneşti din Basarabia. „înfrăţirea între noi şi 
ruşi" i-o lăsăm pe suflet (să-i mistuie dacă nu-i 
cade greu!). Dar poate că e o nevoie de tactică 
locală, şi atunci se poate admite. Dl. Al. Nour, 
redactorul foii, răspinge polemica de hărţăială. 
D-sa a scris cândva la Adevărul, dar nu ştia cu 
cine are onoarea, - şi i-a părut rău. 

Ediţia chirilică are deosebiri. Şi în ea se 
spune lămurit că „moldovenii" nu vor hotărî sorţii 
de izbândă ai Revoluţiei ruseşti. Iubirea pentru 
cultură, pentru neam, fără deosebire de clasă, 
pentru lumină prin naţionalitate va hotărî şi 
soarta acestei foi. Dorim mai mult interes pentru 
lucrurile româneşti de un caracter general. 



în ceea ce priveşte deosebirea dintre cele 
două ediţii, ar trebui ca ediţia în litere latine, 
fiind mai mult pentru noi, să dea, pe un spaţiu 
mai mic, un buletin al vieţii basarabene în toate 
formele ei, lăsându-se articolele de îndrumare, 
sfaturile, veştile ruseşti pentru ziarul cu buchi. 

Moldovanul, foaia d-lui Gh. Madan, iese şi 
mai departe, dând cetitorilor din Basarabia o 
cetire literară folositoare şi ferindu-se de orice 
ciocnire cu cârmuirea. Veşti din România şi alte 
ţeri române nu dă. Va trăi mult şi va folosi ceva. 

Iar Basarabia democratică şi cam 
revoluţionară şi aplecată spre socialism pare a 
se fi stins fără înştiinţare şi fără prohod. Nu vom 
uita că a fost cea dintăi foaie ce a îndrăznit a 
ieşi româneşte în acea ţară pecetluită cu şapte 
peceţi. Şi de aceea ni pare rău de sfârşitul ei. 

1907 (Neamul românesc, anul I, nr. 103.) 



O carte despre Basarabia şi împrejurările 
nouă din Rusia 



Acum doi ani, scriind câteva pagini de 
informaţie despre războiul din Extremul Orient şi 
cauzele lui, îmi arătam credinţa că a venit si 
pentru noi vremea să cunoaştem, potrivit cu 
firea, nevoile şi interesele noastre, lucrurile şi 
prefacerile mari care se petrec pe lume, 
dezrobindu-ne şi astfel de stăpânirea tiranică a 
străinătăţii, care ni nimiceşte sufletul, furişându- 
ne zi de zi elemente, materiale şi sufleteşti, de 
cucerire. Credinţa aceasta a putut să pară încă 
neîndreptăţită şi pornită dintr-un patriotism, 
dintr-un naţionalism prea îndrăzneţ. în adevăr, 
biata cărticică în care pusesem rodul multor 
cetiri, nouă şi vechi, şi o parte din sufletul mieu, 
pe care nu pot să nu mi-l cobor în tot ce scriu, 
spun sau fac, biata cărticică n-a fost deloc ţinută 
în samă. Alte scrieri româneşti despre acele 
groaznice frământări sângeroase pe ţermul şi 
pe luciul mărilor depărtate nau avut nici atâta 
noroc, şi ele zac în cimitirele librăriilor. în 
schimb, s-au cetit cu patimă lucrări înjghebate în 
pripă, fără ştiinţă şi fără simţ de răspundere, de 
cine ştie ce scriitoraş sau gazetăraş din Parisul 
adoraţiei noastre. 



în ultimele timpuri s-a hotărât tot mai mult o 



schimbare în bine. Parcă înţelegem din ce în ce 
mai desluşit că avem şi menirea noastră şi 
tradiţiile noastre şi puterile noastre, oamenii 
noştri, pe cari ne deprinsesem a-i preţui puţin 
numaj după ce străinătatea începuse a-i preţui 
mult. înţelegem astăzi preţul informaţiei noastre 
asupra noastră şi chiar al informaţiei pe care 
scriitori şi cugetători români o pot da cu privire 
la viaţa de pe alte tărâmuri, apropiate sau 
îndepărtate. 

De aceea, când am cetit într-un ziar 
bucureştean care nu merita această cinste, într- 
un biet ziar de speculaţie puţin cetit şi lipsit de 
orice prestigiu, frumoasele pagine, gândite şi 
simţite, pe care le tipărea cu privire la mişcările 
din Rusia şi la felul cum se cuvine să le 
judecăm, dl. D.C. Moruzi, cunoscut mie prin 
calda-i scriere mică despre Basarabia, l-am 
îndemnat să nu le lase în uitarea ce cuprinde 
neapărat vechile colecţii de ziare şi să le adune 
în volumul care este astăzi în fiinţă. 

Poate că această încercare nouă de a ne 
lumina între noi despre tot ce trebuie să ceară 
interesul nostru, să aibă mai multă izbândă 
decât celelalte. 

Dl. Moruzi e un om în vrâstă, cu multe 
necazuri şi cu puţini prieteni, izolat prin boala şi 
bătrâneţele sale de aproape orice înrâuriri şi 



sfaturi, aşa încât sufletul său se poate întoarce 
asupra lui însuşi, pentru a înţelege mai adânc şi 
a simţi mai tare, pentru a găsi cuvinte duioase şi 
a prinde ici şi colo câte un mărgăritărel de 
poezie. Astfel, adunându-şi puterile, care nu se 
cheltuiesc în vălmăşagul şi zbuciumul lumii din 
afară, el a fost în stare a da o carte scriind 
articole de ziar, pe când destui alţii dau numai 
articole de ziar în ceea ce se cheamă că e o 
carte. 

Dintr-un neam care a dat domni Moldovei - 
doi domni, dintre cari unul, Alexandru Vodă, 
vrednic de cele mai mari laude, - dl. Moruzi a 
copilărit în Basarabia, unde a şi trăit o bună 
parte din tinereţea sa, pănă după război. Astfel, 
împrejurările basarabene şi chiar viaţa rusească 
întreagă, în principiile, apucăturile şi moravurile 
ei, îi sunt foarte bine cunoscute. Dacă n-a avuta 
face cu generaţia cea nouă, tot el o poate 
înţelege mai bine decât noi, fiindcă ştie supt ce 
înrâuriri a fost ea formată şi în ce mediu trebuie 
să trăiască. 

Vorbind numai despre lucruri şi oameni a 
căror cunoştinţă o are pe deplin, autorul acestui 
volum - un autor fără nici o altă pretenţie, de 
alminterea, decât aceea de a spune adevăruri 
folositoare - nu e, ca atâţia alţi bătrâni, un 
înşiruitorsau mai bine un răspânditorde 



amintiri, mai mult sau mai puţin bine păstrate. 
Pe de o parte, e un spirit rânduit, care ştie să 
clădească acolo unde alţii ar fi răsturnat numai, 
claie peste grămadă, piatra, cărămida şi 
lemnăria lor. E unul dintre oamenii cari-şi văd 
subiectul întreg, cari-şi pot descoperi cel mai 
bun punct de vedere al lor faţă de dânsul şi cari 
ştiu să-l înfăţişeze în categorii fireşti, cu legătura 
strânsă. Fiind apoi un suflet simţitor şi delicat, 
cu înţelegere pentru literatură, pentru muzică - 
s-a încercat şi în compoziţii, în teatru, - el ştie, 
fără să caute şi să potrivească, a nu întuneca 
priceperea şi sinceritatea sa prin greşelile 
construcţiei stilistice. Deşi n-a făcut şcoală 
românească, deşi are cultura unui autodidact şi 
trebuie să-şi caute lămuririle istorice pentru 
anume capitole, care ar putea să şi lipsească, în 
câte o cărticică rusească a d-lui Zamfir Arbure, 
dl. Moruzi are un scris sigur, limpede, un rost 
convingător şi găseşte chiar din când în când 
comparaţia aleasă, adjectivul care scânteie, 
întorsătura care înduioşează. 

Cartea sa se desface în două părţi. 

Cea dintăi vorbeşte despre Rusia de astăzi 
privită faţă de revoluţia care ardea dăunăzi aşa 
de puternic şi care mai pufăie încă printre ruine. 
Dl. Moruzi îşi permite - se vor găsi oameni, 
fanatici sau de rea-credinţă, cari să-l critice 



pentru aceasta -, îşi permite a nu crede în 
putinţa înnoirii unei Rusii unitare prin sfânta 
Constituţie sau venerabilul Parlament. Lui i se 
pare că nevoi organice despart şi vor despărţi 
totdeauna acest ciudat conglomerat uriaş al 
împărăţiei „tuturor Rusiilor" care în cea mai mare 
parte nu sunt deloc şi nu pot fi Rusii, în fiinţele 
naţionale ce nu se pot sfărâma, nici prin puterea 
de ieri, nici prin teoria de astăzi. Nici raţiunea 
pură, nici tirania brutală nu sunt în stare a 
stânge flacăra, veche şi veşnică, a sufletelor 
atâtor neamuri care nu pot uita. Tot ce se face, 
de rusul vechi, răzimat pe stâlpul de aramă al 
ţarismului, sau de rusul nou, care flutură 
steguleţul reformei liberale sau utopiei 
socialiste, nu poate aduce contopirea sufletelor, 
menite să trăiască deosebi, ci pregăteşte mai 
curând avântul biruitor al sufletelor acestora, 
răsărirea noilor ramuri înflorite şi roditoare din 
vechiul trunchi rămas viu în adâncimile sale. 

Pentru aceasta, vioi totdeauna - ca un tânăr -, 
umorist deseori, chiar spiritual mai mult decât o 
dată, dl. Moruzi cercetează deosebitele clase 
sociale, politice şi naţionale din Rusia, 
întruchipând din fiecare o fiinţă într-adevăr vie, 
botezată cu un nume caracteristic. 

Urmează, ca parte a doua, acel studiu 
asupra împrejurărilor vieţii româneşti în Rusia 



pe care l-am analizat în cartea mea Neamul 
românesc în Basarabia. 

Şi una şi alta, cu toate greşelile de istorie şi 
atâtea lipsuri, formează totuşi cea mai bună 
lucrare pe care a dat-o pănă astăzi un român 
despre împărăţia vecină, şi mai mult decât o 
pagină va trăi în literatura noastră chiar. 



Basarabia de azi, aşa cum o înfăţişează un 
guvernator al ei 



Puţine le mai putem şti despre românii din 
Basarabia şi despre ţara lor ţinută în sălbăticie, 
în cel mai adânc întunerec al minţii şi cu gând 
rău împestriţată prin aducerea a orice fel de 
neamuri în locul bieţilor moldoveni momiţi cu 
făgăduieli de pământuri - veşnica lor dorinţă! - 
pe malurile reci ale apelor siberiene. 

Ei înşişi nu scriu, nu mai scriu: n-am văzut, 
de un timp, nici Moldovanul d-lui Madan; se 
vede că loviturile distrugătoare cad acum şi 
asupra foilor de literatură şi cultură a poporului, 
căruia-i împărtăşesc în acelaşi timp şi, cu tot 
respectul, ştirile despre cârmuire şi măsurile 
binevoitoare luate de dânsa. De aceea ni face 
un dar neaşteptat fostul guvernator basarabean 
după pogromurile ucigătoare de evrei, din 
Chişinău, prinţul Urusov, când tipăreşte 
memoriile sale relative la această trecere a sa 
prin Chişinău. Apărute în ruseşte, traduse în 
Universul în ce priveşte vizita lui Urusov la laşi 
întru întâmpinarea Regelui Carol şi potolirea 
unei mişcări de răzeşi nemulţămiţi cu hotarele 
încălcate, - ele apar acum în întregime supt 
forma franceză pe care li-o dă, - împreună cu o 
prefaţă de obişnuite tânguiri asupra 



nedreptăţilor ce sufere prietenosul şi 
dezinteresatul neam al lui Israel, - un domn 
Perschi, pe care-l bănuim că a fost fericit de 
Dumnezeul părinţilor săi cu o coborâre din chiar 
acest neam ales, şi nu cules. 

Ce e Urusov, se poate spune uşor. Un om 
harnic şi modest, urând uniforma, despreţuind 
orice alte discursuri decât ale sale, şi chiar pe 
acestea înainte de a le ţinea, - aşa-l judeca 
boierimea şi „inteligenţa" din Chişinău, cel puţin 
după asigurarea prinţului însuşi. „Bun prieten al 
jidanilor", i-arfi zis opinia publică, prea expertă 
acolo în chestii jidoveşti ca să se poată înşela. 
Ce crede însăşi excelenţa sa despre sine, se 
vede uşor: că e un om superior, care ştie să 
răzbată-n sufletul suveranului său, care se 
pricepe a pune la locul lui pe miniştri, care-şi dă 
seama de datoria sa omenească de a iubi pe 
toţi oamenii şi de datoria sa oficială de a ocroti 
deopotrivă pe toţi supuşii măriei sale 
împărăteşti. Atâta şi nimic mai mult. Poate că i 
se pare că e puţin. 

De fapt, sunt azi în Rusia oameni pentru cari 
veacul al XlX-lea n-a trecut asupra ideilor şi 
sentimentelor în legătură cu politica. Ei sunt, 
deşi călătoresc de la Kaluga la Chişinău şi de 
aici la Tver, nobili francezi din Parisul veacului 
al XVIIIIea, ucenici ai lui Voltaire în stil, ai lui 



Rousseau în idei, contemporani ai 
„enciclopediştilor". în cer poate că nu e nimeni, 
pe pământ sunt oameni pe cari trebuie să-i 
priveşti cu o nepărtenire care se poate numi mai 
bine indiferenţă şi cu un zâmbet în care scapără 
ironia. Evreu sau creştin, rus, moldovean, 
armean, jidan, nobil, preot, om de rând, - toţi 
sunt reprezintanţii, asemenea între ei, ai speciei 
umane, frământată de patimi şi înşelată de 
gânduri pentru care filosoful are un uşor zâmbet 
de boier mare, bine crescut. Şi acum, asupra 
tuturor acestor supuşi, cari cheamă luarea- 
aminte prin birul pe care-l dau şi slujba militară 
pe care o fac, este guvernul, care nu e ţinut şi n- 
ar putea fi ţinut să înfăţişeze un principiu, să 
apere o tradiţie istorică, să servească un ideal, 
ci e dator numai să ţie liniştea între miile de 
oameni mărgeniţi, cari, altfel, în prostia lor, s-ar 
încăiera. 

Unui astfel de om nu-i poţi aduce critice 
întemeiate pe conştiinţa că el e în adevăr 
răspunzător. E interesant însă a-i merge pe 
urmă. 

Ceea ce facem aici. 

Urusov se crede chemat la apărarea evreilor 
basarabeni, şi ca „filosof şi ca guvernator. 
Când ajunge la Chişinău, primeşte o deputăţie 
a prigoniţilor, şi-i răspunde cam aşa: ei sunt „o 



rasă bogat înzestrată", cari neapărat biruiesc 
supt raportul economic pe moldoveni şi ruşi, 
„blajini şi fără răutate", lipsiţi de „mobilitate" şi 
cari „n-au tendinţa de a strânge bogăţii, nici 
capacitatea ce trebuie pentru aceasta"; „deşi 
întăi producători ai bogăţiilor, producătorii lor 
imediaţi, oamenii de ţară nu ştiu să le păstreze 
nici să le schimbe; îi veţi întrece totdeauna în 
această privinţă"; evreii sunt rugaţi apoi să se 
poarte „cuviincios" cu aceşti nevrâstnici, să 
cruţe nedestoinicia şi slăbiciunea lor. în schimb, 
li se îngăduie a merge cu alai solemn de 30 000 
de oameni pentru a îngropa la cimitir fărâmele 
cărţilor sfinte pe care le rupseseră răsculaţii. 
Aceasta se petrece fără zgomot şi fără bătaie, şi 
fireşte că meritul îl au evreii, cari, după sfatul ce 
li se dăduse, au cruţat; de atunci, scrie Urusov, 
s-a născut în sufletul său iubirea pentru 
ascultătorul neam evreiesc. 

Dar acest mare iubitor de jidovime e silit 
totuşi a o zugrăvi, - ici şi colo, în linii şi schiţe 
care fac, fără voia lui, un tablou, - aşa cum o 
ştim noi în ţară şi cum o ştiu toţi aceia cari, 
oriunde şi oricând, au avut a face cu dânsa. 

La Benderîn gară lume de toate treptele şi 
de toate rasele e adunată pentru a primi pe noul 
guvernator. Acesta recunoaşte pe evreii cari 
erau să-l câştige apoi aşa de mult: ei îl „arată cu 



degetul" şi vorbesc tare despre dânsul. Cuviinţă 
şi modestie, şi mai ales dovadă de prigonire. La 
Chişinău, unde evreii sunt 70 000 la o poporaţie 
de 140 000 de oameni - cresc şi se înmulţesc în 
suferinţă! - ei îşi răzbună pentru pogrom purtând 
doliu public, închizând prăvăliile, şi mai ales 
dând drumul lucrătorilor creştini. Deci lipsă 
desăvârşită a exclusivismului de rasă. După 
discursul cel mare al excelenţei sale, se putea 
vedea, la primblare, sâmbătă, „o mulţime 
compactă de evrei şi evreice gătiţi": sfioşi şi 
fricoşi cum sunt, scot de acolo pe creştini, cari, 
ei, au prostia de a se crede stăpânii ţerii din 
moşi şi strămoşi. La audienţe, guvernatorul abia 
poate scăpa de gura evreilor, cari „exagerează 
faptele" şi dau amănunte prea din cale-afară ca 
să le poată crede cineva în totul. Cea mai mică 
făgăduială-i face să năvălească a doua zi chiar 
după răspunsul definitiv. 

în viaţa de toate zilele, „e de necrezut uşor să 
prăzi pe moldovean, care merge de la sine 
înaintea jafului". Cine foloseşte şi cine l-a adus 
în acest hal, pe lângă buna administraţie 
muscălească, despre care va fi vorba îndată, 
înţelegeţi: împotriva legii de la 1882, care 
opreşte pe evrei de a ţine moşii în arendă, bieţii 
oameni prigoniţi le ţin mai pe toate, conrupând 
administraţia cu 50 de copeice, taxă de mită, la 
hectar. Altă lege opreşte aşezarea evreilor în 



sate. Ţinutul Hotinului are însă nu mai puţin de 
8 000 în mijlocul sătenilor. Evreii sunt opriţi de a 
sta la hotare; la Noua Suliţă însă, unde se 
neguţează cu paşaportul cel ieftin - şi ilegal - de 
3 ruble, un evreu face un venit de 1 5 000 de 
ruble pe an; un bon cu iscălitura acestui stăpân 
al stăpânirii hotărăşte tot, în schimb, el ţine pe 
toţi funcţionarii, cu casa, mâncarea, băutura şi 
toate viţiile. înaintea oraşelor - precupeţia fiind 
oprită şi, în orice caz, foarte dăunătoare pentru 
ţeran - stau precupeţi cu grămada, şi Urusov îşi 
bate joc de un ofiţer care obişnuia să împrăştie 
cu biciuşca pe aceşti exploatatori fără milă şi 
fără ruşine. Pănă şi în biserica Mitropoliei se 
încumetă să intre evreii, şi acelaşi ofiţer e luat în 
râs pentru că a împiedecat pe doi din ei să 
calce în lăcaşul sfânt. De altfel, evreul 
basarabean n-are frică de oaste: alt ofiţer, care 
lovise pe un negustor jidan pentru că-l 
insultase, e bătut, împreună cu un coleg, de 
calfele prăvăliilor jidoveşti, care târăsc prin praf 
şapca împodobită cu cifra ţarului. 

încă o apreciere: evreul are o desăvârşită 
„indiferenţă pentru laturea idealistă a oricărui fel 
de politică" şi cel mai straşnic revoluţionar se 
face apărător al ordinii când rublelei sună în 
tejghea. 

Al doilea flagel pentru „proştii" din Basarabia 



sunt administratorii ruşi, pe cari tot Urusov are 
bunătatea să-i descrie. Să-I urmăm iarăşi. 

Ţarul ştie că limba moldovenească e de 
obârşie latină şi se teme de înrâurirea pe care 
România o poate avea în Basarabia. Ministrul 
de Interne vrea să smulgă ţinutului Ismail legile 
româneşti rămase după 1878. Urusov se 
gândeşte chiar că acest ţinut, cu toată 
Basarabia de Jos, s-ar putea întoarce la 
România, „care-i întinde braţele de peste Prut". 
Pănă atunci însă, jaful în permanenţă va domni. 

Ostaşii împărăteşti fură de zvântă; 
guvernatorul însuşi o spune, de hatârul evreilor 
săi măcar. Poliţia din Chişinău fură pe an, din 
partea ei, un milion de ruble, şi acelaşi 
guvernator asigură că poliţia din Petersburg nu 
se satură fără 15 milioane. Comisarii de sate 
merg în trăsură cu patru cai, iau clasa I în tren şi 
pot pierde la jocul de cărţi mii de ruble. Ei 
îngăduie petrecerea evreilor la sate şi arenzile 
jidoveşti. Unii, pe lângă taxa de 50 de copeice 
la hectar, sau fie şi în locul ei, capătă de la evrei 
pământ şi vite. Călătoresc, cu drept şi mai ales 
fără, pe seama sătenilor, cari dau pe an 360 
000 de ruble pentru căruţele şi trăsurile înaltei 
cârmuiri. 

Al treilea flagel: boierii n-au neam şi aproape 
n-au lege. Pe moşii culeg dijma târgului; cel de 



la Ungheni strânge 10 000 de ruble pe an. Nu 
dau chitanţă pentru acest venit medieval, şi, 
dacă vreunul o cere, administraţia-l ia în primire. 
La Chişinău, muzica e veşnic la clubul nobililor, 
şi, la 8 ceasuri de dimineaţă, când oamenii 
ceilalţi şi-au început munca, ea cântă în stradă 
pentru plecarea triumfală a celor ce au câştigat 
şi a celor ce au pierdut la jocul de cărţi. Fac 
planuri şi cheltuieli nebuneşti, ca acel „Adăpost 
al nobleţei", clădit de Balş, care a văzut la urmă 
că nici un „decavat" nu se înjoseşte a veni să 
locuiască în el. Fură la aşezăminte de 
binefacere, şi capătă decoraţii împărăteşti în 
schimb! 

Să credem pe dl. guvernator. D-lui ştie ce 
spune! 

într-un colţ, excelenţa sa a văzut şi pe prostul 
ţeran care plăteşte şi îngăduie toate acestea. L- 
a văzut în genunchi, cu jalba pe cap, l-a văzut 
dormind lângă carul cu marfa jidanului, l-a văzut 
luat în râs, înşelat şi, totuşi, senin. Şi a socotit 
atunci că are înaintea sa un dobitoc nesimţitor, 
cu faţa singură de om. Nefiind creştin şi 
neavând pe umeri o mie de ani de apăsare şi 
suferinţă, n-a înţeles ce zace în inima acestui 
biet om năcăjit, despre care spune totuşi două 
lucruri: că nu poartă ură nimănui - semn de 
stupiditate - şi că s-au ridicat cu toţii în ultimul 



război cu dorinţa pătimaşă de a-şi sluji 
împăratul pe câmpul de război, străin de ei, al 
Asiei depărtate, - semn de „lăudăroşie", scrie 
tovarăşul de neam şi de clasă al celor cari de o 
mie de ani au rupt-o de fugă supt Port Arthurşi 
în tot largul Manei uriei. 

Acuma faceţi ce voiţi, evrei răpareţi, 
funcţionari mitarnici, boieri chiulangii şi 
petrecători, guvernatori filosofici cu ironia pe 
buze. Dar, când se va ridica acesta, prostul de 
azi, cu arma în mână, sau cu lumina culturii în 
minte, atunci, - atunci o să vedeţi voi! 

1 908 (Neamul românesc, anul al lll-lea, nr. 

95.) 



Sufletul românesc în Basarabia după 
anexare 

l 

Se vor împlini în curând o sută de ani de la 
luarea Basarabiei de către ruşi. Adecă acum o 
sută de ani, prin pacea de la Bucureşti, din mai 
1812, ei au luat partea de răsărit a Moldovei, şi 
anume partea cea mai bună, mai mănoasă, mai 
potrivită pentru creşterea vitelor, - cum ziceau 
plângând boierii de atunci, într-o vreme când 
fruntaşii ţerii nu mai ştiau să se lupte. Aceste 
întinse şi frumoase ţinuturi n-aveau pe atunci un 
nume osebitor, ca şi Moldova de Sus când ni-a 
luato Austria: răpitorii se grăbesc să acopere cu 
un nume fals, crezând că-şi pot ascunde astfel 
fapta rea, ceea ce au răpit. 

La pacea din Bucureşti deci, Rusia, care nu 
purta război cu noi, Rusia ai cării ostaşi 
fuseseră primiţi totdeauna bine la noi, în ţară 
ospitalieră, primiţi cu crucea şi evanghelia de 
clerici, poate şi pentru a se aminti astfel acestor 
vânători de pământ străin dreptatea şi cruţarea 
creştinească, ni-a luat Basarabia pentru că 
avuse o socoteală cu Turcia. Crezuse că poate 
opri amândouă ţerile româneşti întregi, cu 
binecuvântarea lui Napoleon I, care numai 



Dumnezeu ştie de câte ori ne-a dat şi unora şi 
altora: au fost câţiva ani când numele 
împăratului Alexandru Pavlovici, şi nu al unor 
voievozi români, a fost pomenit la liturghie şi 
scris deasupra uşii bisericilor ce se ridicau. 
Francezii pătrunseră însă în Rusia, şi atunci 
vecinii se mulţămiră şi cu o pradă mai mică. 
Trădarea fanariotului Moruzi din neam de domn 
român i-a ajutat la aceasta. 

Ruşii vor serba ca o zi de bucurie centenarul 
anexării. Noi va trebui să o comemorăm ca o zi 
de durere şi ca o zi de trezire a speranţelor pe 
care le dă totdeauna dreptul veşnic, care nu 
poate fi învins, nici cucerit. 

Cine va putea face această comemoraţie? 
Statul? Dar el are datorii internaţionale de care 
nu se va putea depărta. Cel mult dacă nu va 
trimete din spirit de bună vecinătate o telegramă 
de felicitări la Chişinău. Altă dată statul român, 
care-şi amintea încă bine de unde a venit, dintr- 

0 mişcare a sufletelor, fiind mai puţin desăvârşit 
în corectitudine, mai puţin aplaudat de Europa, 
avea unele îndrăzneli pe care nici nu cutezăm a 

1 le cere acuma. Când s-au împlinit o sută de ani 
de la răpirea Bucovinei, austriecii au serbat 
acea zi de bucurie, austriecii, reprezintanţii 
„culturii", ai „spiritului german", ai „credinţei 
germane", adecă, fireşte, rusnecii vagabonzi şi 



cerşitori, aventurierii poloni, cehi şi de alte 
neamuri, şi mai ales „austriecii" pe cari-i vedeţi 
şi răbdaţi aici lângă dumneavoastră, europenii 
de rasă asiatică. Au întemeiat în numele culturii 
o Universitate provocătoare, insultătoare, pentru 
a răspândi lumina între barbari: s-a întâmplat, ce 
e dreptul, că razele acelei lumini n-au ajuns 
pănă la noi, dar din Universitatea noastră, cea 
barbară, de la laşi, întărită ca spirit, pornesc tot 
mai multe raze, care descopăr românilor din 
Bucovina un trecut şi-i fac să întrevadă un viitor. 
Şi s-a mai întâmplat un lucru: că, nevenind la 
Cernăuţi barbarii Moldovei, barbarii români din 
Bucovina se grămădesc tot mai mulţi în 
Universitatea feciorilor de evrei, nu pentru a 
sorbi spiritul străin, ci pentru a întroduce pe cel 
românesc. Mâni energice de tineri lucrează pe 
frontonul Universităţii jubiliare, scriind pe dânsa 
„Universitate românească" şi începând a 
însemna în locul datei de anexare o altă dată, 
pe care o aşteaptă ei şi o aşteptăm şi noi. 

Când discursurile triumfătoare răsunau la 
Cernăuţi, lumea se aduna la laşi, cu autoritatea 
comunală în frunte, pentru a inaugura într-un 
colţ năpădit de jidovime bustul de marmură al 
lui Grigore Alexandru-Vodă Ghica. Ghica a fost, 
cu tot sângele românesc revărsat în neamul 
său, un grec; moartea lui, doi ani după luarea 
Bucovinei, nu se datoreşte acestui eveniment. îl 



pârâseră boierii la turci pentru simpatii faţă de 
Rusia şi pentru biruri luate pe nedreptele la ţară, 
şi turcul trimes să-l prindă a crezut că e mai uşor 
să ducă la Ţarigrad un cap tăiat decât un om 
viu. Dar popoarele au nevoie de oameni 
simbolici, cari să întrupeze o luptă, o biruinţă, o 
înfrângere, o tragedie. Când nu-i are, îi creează, 
şi astfel durerea noastră a înfăptuit pe acestălalt 
Grigore Ghica, deosebit de cel istoric, fals din 
punct de vedere al adevărului, dar care va trăi 
totuşi atâta timp cât şi durerea noastră. 

Rusia nu obişnuieşte a face Universităţi de 
rusificare, pentru românii ei şi - mai ştii?- pentru 
noi; nu îndrăzneşte a le face. Cu ce clădire va 
comemora ea răpirea Basarabiei? Ar fi mai 
potrivit cu o temniţă mare. Cu una în care să 
între toţi românii de acolo cari vreau să fie 
români şi îndrăznesc a o spune. Dacă o astfel 
de temniţă s-ar face pentru ardeleni, la Alba 
lulia, răpede n-ar mai încăpea oaspeţii într-însa. 
Cea din Chişinău ar rămâne goală: menirea 
noastră e să pregătim locuitori, cât mai mulţi, 
pentru dânsa. Căci fără vamă de suferinţi, fără 
lacrimi din prisosul durerii, fără sânge din 
prisosul vieţii nu se mântuie din robie un neam. 

Statul român nu va cuteza poate nici măcar 
să orânduiască în mai 1912 publicarea unei 
cărţi despre Basarabia românească, despre cei 



o mie de ani cât au fost ale noastre aceste 
ţinuturi, ca un răspuns la cartea în care ruşii ar 
vorbi despre cei o sută de ani de când au 
această ţară. Să comemoreze măcar opinia 
publică; s-o dezveţe Liga Culturală de obiceiul 
ce are de a întreba la uşile partidului respectiv 
ce trebuie să facă în asemenea chestii, care 
admit pentru politiciani aceeaşi soluţie negativă. 
Să se facă oriunde comemoraţia, dar mai ales 
în oraşe ca acesta, care trebuie să fie turnuri de 
strajă, pentru a vedea peste hotar, pentru a 
pândi ceasul cel bun pentru a da lovitura cea cu 
izbândă. 

II 

Când Rusia a luat Basarabia, ea a avut grijă 
să păstreze un timp înfăţişarea românească a 
ţerii, să câştige prin recunoaşteri şi adăugiri de 
drepturi toate clasele, - mai toate măcar. 

Guvernator a fost numit un Sturdza aşezat în 
Rusia şi ai cărui urmaşi erau să fie cu totul 
înstrăinaţi, în sens franţuzesc şi rusesc. Exarh al 
Sinodului rusesc, vlădică în Chişinău a fost 
aşezat un răzeş bucovinean, Gavriil Bănulescu, 
care a tipărit cărţi româneşti. 

Boierilor li s-a cerut să se aşeze cu totul 
peste Prut ori săşi vândă în termin scurt moşiile. 



Cei mai mulţi au rămas în laşi şi au pierdut 
moşiile, cu totul ori aproape. Şi la noi în casă 
era un sipet mare de fier în care se cuprindeau 
multe petiţii ruseşti timbrate pentru o lungă 
cheltuială şi o mare pagubă, din care am rămas 
oameni săraci. Celor ce găsiră însă că e mai 
bine să primească oblăduirea împărătească, ce 
nu li s-a dat? Drepturi ca ale nobililor ruşi, cinuri 
de funcţionari, cordoane de cavaler, - juveţe 
prinse de gâturi plecate. 

Clerul, în ţara unde pretutindeni arde lumina 
la icoane, în ţara unde statul sprijine Biserica 
sprijinindu-se pe dânsa, în care toţi se pleacă 
înaintea clericului, n-avea de ce să fie 
nemulţămit. 

Şi, în sfârşit, ţeranii neliberi, cari aveau 
înaintea lor exemplul eroicilor răzeşi ai 
Orheiului şi Sorocăi, au prins ceasul prielnic al 
vânzării moşiilor pe nimic şi s-au împroprietărit 
pe brazda lor. 

iii 

Fericit ar fi fost neamul nostru, cu toate 
clasele lui, în Moldova împăratului creştin, dacă 
un popor ar trăi, cum cred socialiştii, numai din 
viaţa trupului, dacă el s-ar simţi bine numai în 
oasele şi carnea lui. Dar un suflet dumnezeiesc 



se zbate în acest trecător înveliş al nostru, un 
suflet pe care altă voinţă decât a noastră îl duce 
pe căi ce cuprind răbdare şi suferinţă, dar de pe 
care toate chemările cărnii ce tinde spre 
mulţămire nu-l pot îndepărta. 

Şi sufletul acesta nu putea trăi, adecă nu se 
putea dezvolta şi nu putea stăpâni în Basarabia 
Aceasta se văzu îndată. Noua gubernie n-a dat 
nici un scriitor rusesc şi n-a putut păstra nici un 
scriitor român, decât doar înăbuşindu-l. 

Unii au pribegit, îndată după începerea erei 
ruseşti. Cel dintăi fabulist al nostru, Alecu 
Donici, e un basarabean, născut şi crescut 
peste Prut. Toată viaţa şi-a adus aminte de 
malurile Răutului, de şesurile bogate, de 
câmpiile înflorite ale Basarabiei sale. Fiu de 
boier, a întratîn şcoala militară a stăpânilor, a 
purtat uniforma ţarului. Dar deodată l-a furat 
dorul. Dorul cel mai ciudat şi cel mai straşnic; 
nu acela care cheamă pe cineva spre ţara lui, 
locuită de cei mai aproape din neamul lui, ci 
dorul care smulge dintre cei mai de aproape şi 
înstrăinează de ţărâna cea mai iubită pentru a 
găsi aiurea, în libertate, sufletul neamului său. 
Aşa a făcut Donici şi viaţa lui întreagă s-a 
desfăşurat apoi la noi. 



Un altul, înrudit cu această familie, Alecu 
Rusu, s-a adaus la rândul lui scriitorilor români 



din Moldova. Şi lui îi răsărea înainte vedenia 
satului basarabean unde văzuse întăi lumina 
zilei şi frumuseţile naturii. Dar nici spiritul lui 
liber nu i-arfi îngăduit, după studii făcute în 
depărtatul Apus, să trăiască în părţile româneşti 
unde românilor li era îngăduit orice alta decât să 
aibă un suflet. 

în Basarabia şi-a petrecut toată viaţa 
cavalerul - un cavaler de ordin rusesc - C. 
Stamati. Era nepotul de frate al marelui 
mitropolit moldovean lacov, mai întăi episcop al 
Huşilor; tatăl său rămăsese peste Prut şi acolo 
şi-a avut acestălalt scriitor pământul, funcţia, 
decoraţia. Dar şi pe dânsul în Moldova îl chema 
dorul; a străbătut-o, nu ca un străin doritor de a 
vedea şi a afla, ci ca un evlavios pelerin, 
culegând la laşi, la Suceava amintiri din trecutul 
românesc comun, inspiraţii neuitate pentru 
scrisul lui. Când Mihai Kogălniceanu, întors din 
Apus, începu să tipărească o revistă literară 
pentru toţi românii, Dacia literară, când el ceru 
ajutorul tuturor scriitorilor neamului fără 
deosebire de graniţă, Stamati-i trimise duioasa 
idilă rurală, ţerănească, a Gafiţei blestemate de 
părinţi. Din cronicile Moldovei, din viaţa 
răzăşească şi vitejească a Moldovei, din 
superstiţiile poporale ale Moldovei s-a inspirat 
el pentru a scrie poemele sale, şi isteţia 
săteanului nostru dă viaţă fabulelor lui, scrise 



într-o limbă românească aşa de bună. La laşi a 
apărut către sfârşitul vieţii lui culegerea operelor 
poetice ale unei liniştite şi îndelungate activităţi, 
stăpânite de spiritul românesc. 

în acelaşi spirit de glumă şi înţelepciune a 
neamului scrie, tipărind la ruşii din Chişinău, Ion 
Sârbu, care nu ştia gramatică nouă, dar păstra 
cu evlavie şi mlădia cu pricepere limba cea 
veche. Poezii lirice stau alături cu fabulele lui, 
poezii slabe: nu din ele aflăm ce se putea 
petrece în sufletul său, ci din scurta fabulă a 
crinului, pe care nici ploaia nu-l hrăneşte, nici 
soarele nu-l bucură, căci e „în străinătate". 

Şi ca dânşii simţea o generaţie întreagă. 
Scrisorile ei ni-o spun. Şi dăunăzi ceteam un 
răvaş prin care cutare bătrân careşi simţea 
bătrâneţa cerea de-acasă, din Moldova, o şubă 
bună, ca să-şi încălzească trupul şi poate, pe 
lângă aceasta, săşi încălzească de amintiri 
sufletul. 

IV 

Cel din urmă pribeag ce ni-a venit de peste 
Prut a fost şi cel din urmă reprezintantal 
inteligenţei româneşti din Basarabia. Bogdan 
Petriceicu Hasdeu, adevărat urmaş al neamului 
ce a dat pe Vodă Petriceicu, era fiul şi nepotul 



unor oameni de talent cari scriseseră în ruseşte 
şi leşeşte. Nu doar că ei sar fi înstrăinat după 
1812, ci pribegi vechi, dinaintea anului 1700, ei 
păstraseră din spiritul românesc doar mândria 
neamului lor şi, în legătură cu aceasta, 
amintirea trecutului moldovenesc. Mediul 
basarabean nou a înviat pentru români pe 
Hăjdău, tatăl şi fiul, cari aveau moşie la 
Cârstineşti lângă Hotin. De la noi a avut B.P. 
Hasdeu însuşirile bune ale sufletului său; cele 
rele, de sarcasm, de imaginaţie fără frâu, de 
lipsă a iubirii de oameni şi a simţului de datorie 
le căpătase, la Universitatea din Harkov şi între 
colegii săi ofiţeri, de la străini. Părăsindui, la noi 
şi-a făcut el toată viaţa. 

Când şirul scriitorilor basarabeni a încetat, 
limba noastră mai trăia încă în bisericile de sate. 
Româneşte răsunau cântările, româneşte se 
cetea cuvântul lui Dumnezeu, româneşte se 
săvârşeau tainele cele mari, româneşte vorbea 
predica din vechile cazanii. 

Apoi, supt vlădici rusificaţi sau ruşi, 
opreliştea graiului moldovenesc s-a hotărât, şi 
întunerec adânc s-a întins peste suflete. Străinii 
cari ne apucaseră de gât cu dezmierdări pentru 
a ne zugruma, ei cari ne coborâseră adânc în 
mormânt, cari presăraseră multă ţernă asupra 
noastră şi înfipseseră într-însa o cruce 



pravoslavnică purtând însemnări muscăleşti, ei 
nu se gândeau că mortul cel jertfit de ei ar putea 
să învie vreodată. El a înviat însă, fără ca măcar 
glasul nostru de frate, pătrunzând pănă în 
lăcaşul lui de întunerec, să-l fi chemat. 

v 

Dăunăzi, ruşii făcură revoluţie împotriva 
ţarului. Ruşii, şi mai ales evreii, şi unii şi alţii 
socialişti, internaţionalişti, nu se puteau gândi la 
mormântul sufletesc al bietului moldovean. 
Rusia nouă, liberă, democratică, parlamentară, 
Rusia roşie a viitorului trebuia să fie o Rusie 
rusească. 

Dar, când se vorbeşte de viaţă în cimitire, nu 
învie morţii cari şi-au isprăvit traiul pe dreptate şi 
nu prind viaţă stafiile nebune ale gândului 
bolnav, ci se ridică, cerându-şi dreptate, cei 
ucişi tâlhăreşte. Rusia cea nouă n-au unde o 
găsi astăzi, când revoluţia a fost înăbuşită, dar 
vechea Moldovă basarabeană, pe care o 
credeau moartă, trăieşte. 

Au început întăi boierii. Familii unde abia se 
ştie româneşte au dorit reprezintaţii româneşti în 
Chişinău. Şi s-au dat. A fost ca o bună vestire. 
Cine ar crede că gluma uşoară a lui Alecsandri 
a putut fi întâmpinată cu ochi în care se 



desluşea o durere tragică, cine ar putea crede 
că lacrimi răsăreau întrînşii? Şi aşa a fost. 
Fiindcă nu era vorba de glumă sau de patimă, 
de comedie sau de tragedie, ci de sufletul 
nostru ce învia şi vorbea şi chema în graiul 
nostru. Şi lacrima aceea sa uscat, dar ochiul 
atins de dânsa a văzut, şi prihana vechii orbiri s- 
a curăţit de pe dânsul. Pe ţeran nu-l întrebase 
nimeni. Doar, şi acolo, boierul nu vede în jos! 
Dar iată că, din adâncul satelor întunecate, s-a 
ridicat un singur glas de plângere, de cerere, de 
voinţă: daţini graiul românesc în biserică! Şi s- 
au chibzuit mult străinii şi, fiindcă legea creştină 
nu poate fi fără cuvânt înţeles altceva decât o 
bâiguială păgână, au trebuit să se învoiască şi 
ei. O comisiune a lucrat şi lucrează: ea a dat o 
Psaltire, Rugăciuni, şi, de curând, cel dintăi 
volum din Vieţile Sfinţilor a apărut la Chişinău, 
întoarcerea la românism a bisericii satelor a 
început şi, prin ea, însăşi Basarabia 
românească-şi liberează sufletul. 

E acum rândul nostru de a lucra. 

7909 (Neamul românesc, anul al IV-lea, 

nr. 138.) 



Un mare binefăcător al culturii româneşti: 
Vasile Stroescu 



Când, acum câteva săptămâni, s-a auzit că 
dl. Vasile Stroescu - Vasile de Stroesco, cum se 
scrie d-sa, ca nobil basarabean, coborâtor al 
vechilor noştri răzeşi şi boieri - a făcut o danie 
de 1 00 000 de coroane fondului cultural din 
Blaj, menit să sprijine, împotriva oricui, şcoala 
românească, a fost o uimire. Se poate ca un 
român bogat să facă un astfel de lucru? Dar 
aceasta înseamnă călcarea în picioare a celor 
mai frumoase datini naţionale! Când cineva din 
neamul nostru are bani de prisos mai cumpără 
moşii, clădeşte vreun palat aurit, călătoreşte pe 
unde dracul şi-a-nţercat copiii sau face pe 
„boierul valah" în lumea cântăreţelor şi 
dănţuitoarelor din Paris, ori de-l ajută vrâsta ori 
nu. Aşa se cuvine: aşa s-a făcut şi aşa o să se 
facă. Un grec, un bulgar pot dispune altfel de 
banul lor, fiindcă doar unul e numai o „capră" de 
grec, iar celălalt un „tucanaglava" prost de 
bulgar, dar o naţie nobilă trebuie să aibă alte 
apucături. 

Mulţi se mirau de ce dl. Stroescu, român 
ortodox din Basarabia pravoslavnică, s-a găsit 
să facă darul său de rege Bisericii unite, cu care 
nu e legat prin nimic. Vreun român prea roman 



de dincolo s-o fi gândit poate la vreo convertire 
în perspectivă, căci sunt şi rătăciţi de aceia cari- 
şi pierd vremea cu astfel de lucruri. Dl. Stroescu 
a răspuns, aşa cum se cuvine să răspundă 
orice român la certele confesionale că, adecă, 
d-sa nu ştie decât Biserică de limba sa, 
românească. Arătându-i-se că şi la Sibiu se 
strâng bani pentru şcoli, tot româneşti, şi că 
acestea sunt mai multe, a făcut, se zice, un nou 
dar, de 300 000 de lei. 

Pe noi nu ne-a mirat fapta d-lui Stroescu. D- 
sa e cunoscut de mult ca un mare prieten al 
neamului său, ca un răspânditor darnic al 
bogăţiei sale pentru scopuri nobile. A îmbătrânit 
făcând binele şi era firesc ca, astăzi, să se 
întreacă pe sine. 

Darul d-lui Stroescu mai are însă un înţeles, 
unul mângâietor şi plin de făgăduieli. La 1912 
ruşii serbează o sută de ani de la furtul 
Basarabiei. Cu acest prilej iese înainte şi o 
sumă de „foşti moldoveni" cari vor cânta şi ei 
osanale arătând că stăpânirea rusească peste 
Prut se datoreşte şi trădării înaintaşilor lor. Ei 
vor striga sus şi tare că, din mila „împăratului", 
Basarabia e fericită în cultura rusească 
înfăţişată prin Şcoală şi Biserică. 

înaintând cu doi ani asupra serbărilor 
profane ce se vor desfăşura pe mormântul 



vechii noastre glorii de neştearsă amintire, dl. 
Stroescu deschide mâna larg şi dă o jumătate 
de milion culturii româneşti, afirmând astfel 
legătura neapărată şi veşnică a Basarabiei sale 
de viaţa, de lupta, de triumful firesc al acestei 
culturi. 

Ce e mai curat şi mai bun în românimea 
basarabeană a vorbit prin graiul acestui nobil 
bătrân în clipa binefacerii memorabile. Arătând 
că-şi aduce aminte şi că preţuieşte mai presus 
de orice comunitatea noastră sufletească, pe 
care toată puterea Rusiei n-o poate sfărma, 
Basarabia ni-a dat prin dl. Vasile Stroescu acea 
chezăşie pentru viitor pe care ştim astăzi că ne 
putem răzima. 



1910 (Neamul românesc, anul al V-lea, nr. 

47.) 



Vizita ofiţerilor români în Rusia 



Pe când Regele Carol trimetea o cunună 
pentru monumentul din Sofia al „ţarului 
liberator" - pentru bulgari, şi al ţarului aliat 
pentru noi, înainte de a fi ţarul crud şi lacom al 
celei de-a doua răpiri a Basarabiei -, un grup de 
ofiţeri ai noştri, tineri şi mai ales bătrâni, 
porneau spre graniţă, oricum desigur prea mult 
şi prea hotărâtor închisă, a Rusiei. 

în zilele când ne cutremurăm cu toţii de 
veştile rele ale înfrângerilor suferite, în alegeri, 
de fraţii noştri din Ungaria, de pe urma 
ticăloaselor abuzuri ale oficialităţii maghiare, 
neapărat că drumul la Petersburg e mai firesc 
pentru noi decât drumul la Viena, care trece, 
cum se ştie, prin Pesta. Cu sau fără intenţie, 
vizita ofiţerilor români în Rusia apare astfel ca o 
demonstraţie, venită la vremea ei şi salutată 
simpatic de toţi. 

Noi nu ni putem uita, ce e dreptul, pierderile 
şi nu ni putem înăbuşi durerea pe care o simţim 
pentru el. Dar vecinul celalt a fost oare mai puţin 
răpareţ faţă de îngustul nostru pământ? De ruşi 
ne leagă măcar ceasul unei camaraderii de 
arme victorioase. 



Această camaraderie suntem datori a ni-o 
aminti şi a li-o aminti. E dreptul nostru faţă de 
dânşii, pe care l-am câştigat prea scump ca să-l 
putem părăsi vreodată. Şi, astfel, bine s-a făcut 
când s-a trimes înaintea lui Nicolae al ll-lea 
bătrânul ofiţer de marină faţă de care, unul din 
îndrăzneţii biruinţelor din 1877, era de reparat o 
„uitare" a lui Alexandru al ll-lea. 

Cercurile oficiale ruseşti vor fi putut să vadă 
că România are o armată numeroasă şi bine 
organizată, în fruntea căreia stau ofiţeri culţi, 
demni, crescuţi în tradiţiile victoriei, şi vor fi ştiut, 
credem, a trage încheierile cuvenite. Ele nu pot 
fi în paguba noastră. 

1910 (Neamul românesc, anul al V-lea, nr. 

64.) 



Un centenar 



în această clipă străbat uliţile Chişinăului cu 
strade largi şi înalte clădiri oficiale, popi în 
veşminte străine cântând tropare slavone, şi din 
turnurile bisericilor ciudate cu coperişuri verzi 
se revarsă, spre mărirea aniversării de o sută de 
ani a unei cuceriri, sunetul clopotelor. în forma 
religioasă măcar, oficialitatea stăpânilor prin 
sabie se bucură că a răpit atunci şi domneşte 
acuma peste această a suta parte din vasta 
Rusie. 

Cuceriţii, stăpâniţii, supuşii sunt două 
milioane de moldoveni. Şi între dânşii nu sunt 
măcar două mii care să înţeleagă nedreptatea, 
jignirea, umilinţa ce se ascunde pentru ei în 
această defilare a odăjdiilor de aur, a 
uniformelor, a hainelor de gală în sunetul greoi 
de proslăvire al aramei din care se varsă şi 
tunurile. 

E armonia între sila neruşinată şi 
inconştienţa supusă. 

De aici, unde muncim spre întemeiera altui 
viitor, pentru românii din orice colţ al moştenirii 
lor, răspundem la această „serbare" nu prin 
„geamătul" de care vorbeşte proza 



necuviincioasă şi aţâţătoare a d-rului Racovski, 
ci printr-o afirmare de conştiinţă şi printr-o 
făgăduială solemnă. 

Ştim că români locuiesc între Prut şi Nistru. 
Ştim că nimeni nu i-a putut abate de la datinile 
lor străvechi şi nu-i va putea abate nimeni. Ştim 
că de la un capăt la altul al „oblastiei" 
basarabene în piatră veşnică e scrisă gloria 
Moldovei. 

Şi făgăduim că vom da tot ce e mai bun în 
noi, credinţă şi muncă, noi înşine şi urmaşii 
noştri, pentru ca vechea nedreptate să se 
şteargă şi viaţă naţională liberă să domnească 
şi peste acele plaiuri ale întunerecului şi robiei, 
unde dreptul nostru veşnic ne cheamă. 

1912 (Neamul românesc, anul al Vll-lea, nr. 

53.) 



Comemorarea pierderii Basarabiei 

Cuvântare pnută în Bucureşti, la 16 mai 1912 

Nu pentru a „ofta", cum spune pe hârtie roşie, 
cu obrăznicie, un manifest revoluţionar, nu 
pentru a plânge, precum nici pentru a enunţa 
sentimente de ură, făgăduinţe de răzbunare, ne- 
am adunat aici. „Oftează" aceia cari urmăresc 
lucruri ce nu le-au avut şi nu pot să le aibă, ca 
acei tulburători cari nu vor vedea niciodată, 
neam de neamul lor, o societate socialistă în 
care, în locul sufletului care târăşte un trup, să 
fie armonia trupurilor sătule, hotărâtoare şi 
pentru sufletul despreţuit. Noi vorbim aici de 
lucruri pe care le-am avut şi pe care avem 
dreptul de a le avea, - şi aici nu încape nici o 
„oftare". 

Şi vorbim de lucruri pe care le avem. Dacă a 
avea o ţară înseamnă a-ţi trimete într-însa 
soldaţi de graniţă, poliţie, funcţionari cartofori şi 
beţivi, - Basarabia nu e a noastră. Dacă însă 
aceasta înseamnă a-i lucra toate ogoarele, a-i 
înfăţişa toată munca, a-i da toţi apărătorii, - 
atunci e a noastră, şi nu a celorlalţi, Basarabia. 

Nu voi face să se audă nici plângerea 
obişnuită că suntem puţini, slabi, săraci, 



nenorocoşi. Am găsit drumul norocului, şi cel 
dintăi pas făcut pe dânsul e o singură înaintare 
spre biruinţă: e drumul muncii solidare şi 
disciplinate. 

Acum o sută de ani tocmai, la 16 mai 1812, 
prin tratatul de la Bucureşti, între Rusia şi 
Turcia, am pierdut pământul pe care numai cu 
greu îl pot numi, împotriva adevărului istoric: 
Basarabia, căci Basarabia era numai partea de 
la gurile Dunării. E oare o umilinţă în aceasta? 
Am stat noi la luptă, am fost biruiţi, ni s-a smuls 
o parte de ţară printr-un tratat pe care noi să-l fi 
încheiat, iscălit şi jurat? 

Sunt popoare cărora aşa ceva li s-a întâmplat 
şi care, cercetând împrejurările pierderii 
dureroase, ajung la încheierea că nu e motiv să 
simtă umilinţă pentru biruirea lor. La 1871 sau 
luat Franciei două mari şi frumoase provincii: 
Alsacia şi Lotaringia. A fost o armată franceză 
care a pierdut lupte, un guvern francez care a 
pierdut lupte, un guvern francez care a iscălit o 
pace neprielnică. Şi totuşi fără umilinţă se 
gândesc francezii la acel „an grozav", ale cărui 
triste urmări şi pănă astăzi nădăjduiesc să le 
poată îndrepta, vorbind sau ba de visul pe care 
se simt datori a-l urmări. Atunci a fost înfrânt 
imperiul, răzimat pe oştirea ce exista în parte 
numai în cadre şi era înarmată numai pe 



paginile condicelor de socoteli, imperiul 
bătrânului, bolnavul Napoleon al lll-lea, imperiul 
unei curţi conrupte, risipitoare şi fără grija 
viitorului. Că acest imperiu se întemeiase pe 
consimţimântul naţional al plebiscitului, că el 
fusese aclamat frenetic a doua zi după biruinţile 
din Crimeea şi din Italia, că naţiunea franceză 
salutase în el gloria înviată a zilelor lui 
Napoleon cel genial, ce are-a face! Francezii 
simţeau şi simt că nu ei, libertatea lor, energia 
lor naţională, răspunderea lor au fost strivite de 
germani. Şi astfel anul de jale nu e pentru 
dânşii un an de ruşine. 

Cu atât mai puţin trebuie să plecăm noi 
fruntea la amintirea sfâşierii din 1812. Noi, 
România, noi, neamul românesc. România nu 
exista, şi în acea jumătate de Românie care era 
Moldova, nu se gândea nimeni că o Românie ar 
fi cu putinţă, că ea ar fi un bine pentru cei cari 
sufereau de multe apăsări şi stoarceri. Domnul 
dinaintea năvălirii era un grec şi boierii greco- 
români, cu două graiuri, erau împărţiţi prin 
aceasta chiar între două suflete naţionale. Şi 
atâta trăia în toată ţara: această boierime fără 
ideal şi fără alt simţ pentru ţară şi pentru neam 
decât acel instinct elementar pe care nimic nu-l 
poate dezrădăcina din suflete. Li-a părut rău că 
au pierdut partea cea mai largă a Moldovei, 
bogată în ogoare, în păşune pentru vite. Li-a 



părut rău mai ales ca moşieri, ale căror 
comunicaţii erau să fie tăiate de acum înainte 
printr-un hotar. Nici un suflet nu s-a sprijinit pe 
amintiri, nu s-a deschis către speranţe pentru a 
da o luptă desperată spre care s-ar putea 
îndrepta astăzi recunoştinţa noastră pioasă. Se 
gândeau doar cu frică la primejdia ca Moldova 
micşurată după sfâşiere să nu poată răspunde 
tributul către Poartă, şi cereau ca ea să fie 
întregită cu judeţe muntene pănă la Ialomiţa! Şi 
astfel azi, când am avea nevoie măcar de un 
singur erou, în numele căruia să facem 
prăznuirea, nu-l găsim, şi e nespus de 
dureroasă această lipsă. La parastasul făcut azi 
de câţiva oameni pioşi nu s-a putut rosti un 
singur nume de la 1812, şi a trebuit să se 
gândească organizatorii la acei bieţi flăcăi 
basarabeni, chemaţi în ultimul ceas pe câmpiile 
Manciuriei nesfârşit de depărtate, ca să ridice 
din noroi şi sânge - ca şi fraţii lor din România în 
1877 - steagul împărătesc al Rusiei pe care fiii 
ei cei adevăraţi îl lăsaseră să li lunece din mâni. 
Precum şi ceilalţi cari au fost despoiaţi la 1812, 
suedezii, asemenea nouă prin situaţia grea, cu 
acelaşi duşman uriaş în faţă, dar superiori nouă 
prin valorificarea politică a elementului ţerănesc 
şi prin puterea morală ce rezultă dintr-o 
conlucrare paşnică şi legală a unui întreg popor, 
şi suedezii, zic, nu pot găsi, dincolo de trădarea 
regelui lor, de laşitatea clasei lor dominante, 



nici un erou al împotrivirii şi răzbunării, de care 
în veci să rămâie glorios legată pierderea 
Finlandei. 

Fără conştiinţă era clasa boierească a 
Moldovei din anul 1812, călcând astfel datoria 
oricării clase dominante de a cuprinde şi 
exprima toate amintirile, toate speranţele, tot 
dreptul, toată mândria şi onoarea unui popor. 
Mulţi din membrii ei, şi boieri mari, au trecut 
Prutul pentru a se aşeza supt oblăduirea 
împăratului creştin fără a-şi da seamă că 
rosturile de căpetenie ale unui stat, paza liniştii 
şi a dreptăţii, n-au a face cu creştinătatea sau 
păgânătatea, ci numai cu valoarea etnică a unui 
popor. 

Un steag nu fâlfâia în aer şi o oaste nu stătea 
supt arme. Moldovenii, de multă vreme încă, nu 
mai aveau voie să se lupte, căci ţerii lor nu-i 
trebuia altă apărare decât a stăpânilor cari erau 
să o vândă. Câţi din urmaşii mândrilor ostaşi de 
odinioară mai doreau să guste emoţiile 
războaielor, aceia nu nemeriseră în tabăra 
turcească, unde românii nu s-au îmbulzit 
niciodată, ci ei se găseau în rândurile ostaşilor 
ţarului. 

Era o greşeală, o mare greşeală, mai mare şi 
decât a boierilor setoşi de stăpânirea străină. 
Un popor se poate ridica însă totdeauna peste 



greşelile sale, atunci când ele n-au produs 
viciile care străbat adânc în fiinţa lui şi-l distrug. 

Peste greşeli ca aceea de atunci, să căutăm 
îndreptarea unei pierderi care nu poate să fie 
veşnică. 

Nu folosesc şi nu trebuie ţinute în seamă 
făgăduinţile unor ruşi de omenie ca publicistul 
Durnovo. Am dori să vie cândva aici la noi ca 
să-şi dea seamă că este nu numai un drept, dar 
şi un popor în stare să şi-l ceară. Şi am dori să-l 
vedem şi noi, tocmai pentru că samănă aşa de 
puţin cu cei de acelaşi grai şi de acelaşi sânge 
cu dânsul. Dar, după experienţe ca aceea din 
1878, când ajutorul nostru a fost răsplătit printr-o 
nouă smulgere a părţii din Basarabia pe care 
alţii ni-o dăduseră înapoi, să nu se supere că 
nu-l putem crede. Şi deci nu răspundem la 
oferta unei Basarabii corectate ca hotar şi a 
unor ţinuturi care se găsesc încă în pădure, pe 
trupul ursului austro-unguresc. 

Nu folosesc nici apeluri ca acela care a 
pornit azi de la Bucureşti, de la persoane 
desigur foarte bine intenţionate, către un număr 
de ruşi liberali, „tineri", a căror adresă li-a fost 
dată de un cunoscător. Noi n-avem de cerut 
nimic de la nimeni şi nu ne îndesăm la nici o 
pomană. Prin astfel de cereri, demnitatea 



noastră naţională se atinge. Şi nu văd tocmai 
aşa de limpede deosebirea dintre rusul „bătrân" 
şi cel „tânăr" cari, cu toată deosebirea lor de 
vrâstă, mi se par a fi înainte de toate ruşi, aşa 
cum i-a făcut acel lung şir de ani în care s-a 
săvârşit alcătuirea sufletească a poporului 
rusesc. 

Şi revoluţia rusească liberatoare, aceea n- 
are a face cu noi. Ar fi făcută pentru oamenii în 
genere, pentru cei supuşi şi apăsaţi, fără 
deosebire. Şi nouă ni trebuie ceva anume 
pentru neamul nostru, care e deosebit de 
celelalte şi cere măsuri deosebite pentru 
dânsul. 

Suntem noi oare prea slabi pentru a lua 
asupra noastră sarcina de a ne restitui în 
drepturile noastre? 

Să vedem. Astăzi o mare parte dintre români 
nu iau parte cu sufletul la viaţa neamului, pe 
când trupul lor foloseşte altora cari-i stăpânesc, 
în miile de cărturari ai Basarabiei s-ar găsi oare 
o sută de oameni cari să-şi dea seamă pe 
deplin de ce sunt, de ce valorează naţia lor, 
această Românie liberă, această cultură a ei, 
mai sănătoasă decât a Rusiei? Şi în sutele de 
sate româneşti ale Basarabiei, e oare în 
această clipă unul singur în care toţi: preot, 
învăţător, oameni din popor, să se adune pentru 



ca, în genunchi înaintea altarului, să facă 
pomenirea trecutului neuitat şi juruinţi pentru 
viitorul care nu poate întârzia? Şi în altele din 
provinciile nelibere, adesea nu e mult mai bine. 

Aici la noi, cei cari am înţeles şi ne-am întărit 
în hotărârea de a fi ce trebuie să fim, suntem 
câteva mii. Ne-am strâns azi încă mai mult. Am 
simţit-o cu toţii. Zică orice vor voi sămănătorii de 
ură, sprijiniţi în lupta dintre partide care nu se 
sfieşte să aţâţe războiul civil, azi a trecut peste 
suflete ceva mai mare decât interesele şi 
rivalităţile de clasă. Ne-am simţit un popor, un 
singur popor. Şi furia urgiei din urmă ne mână 
pe toţi iute către limanul dreptului îndeplinit, al 
dreptăţii săvârşite. 

Lucrăm către neîntârziata trezire a neamului 
întreg. Neînţelegerea de sus şi neputinţa 
inculturii, sărăciei de jos vor trebui să înceteze. 
Nu vom cruţa nici o silinţă pentru ca să ajungem 
acolo. Şi, atunci când, de la un căpătai 
teritoriului naţional până la celalt, va fi în 
milioane de oameni acelaşi simţ, aceeaşi 
conştiinţă, aceeaşi mândrie, ne vom întreba pe 
ce drum a pierit străinul care fusese cândva 
stăpân în moştenirea noastră! 



Jalea pentru Basarabia pierdută 



Am ştiut noi toţi, cel de sus ca şi cel de jos - 
afară de câteva uscături trândave, care se laudă 
cu stearpa lor mărire, - cel bogat ca şi cel sărac, 
cel cu învăţătură din carte şi cel cu înţelepciune 
din viaţă, am ştiut să ni arătăm, cuviincios şi 
liniştit, dar hotărât şi puternic, jalea pentru că, 
acuma o sută de ani, rusul, biruitor asupra 
turcului, a rupt şi a tras la dânsul jumătate din 
vechea noastră Moldovă. 

La Chişinău, unde stă guvernatorul 
Basarabiei şi vlădica rusesc care blastămă 
vorba şi cartea românească, s-au tras clopotele, 
s-au purtat prapurele pe stradă şi s-au întins 
mese pentru mâncare şi băutură fără plată, ca la 
pomana morţilor. 

Slobozi sunt dumnealor, muscalii, să-şi tragă 
clopotele, săşi primble prapurele şi să-şi facă şi 
pomană înainte de a-şi da obştescul sfârşit. Vor 
uşura românilor înmormântarea străinului care i- 
a biciuit, i-a stors şi i-a umilit. 

Noi, din partea noastră, am înţeles altfel. S- 
au făcut slujbe pe la biserici pentru toţi ai noştri 
cari, pe pământul furat, au muncit şi au adus 
jertfe fără să li se ţie în seamă. S-a strâns lumea 



ca să audă cum, de două ori, la 1812 şi la 1878, 
creştinul a luat de la creştin, prietenul de la 
prieten, cel îndatorit de la cel care-l îndatorise şi 
cel bogat de la cel sărman. Şi pe străzile 
oraşelor celor mari fiecare trecător a fost rugat 
să dea câte ceva, cât îl lasă puterea şi tragerea 
de inimă, pentru ca să se poată alcătui la laşi o 
casă în care să stea şi să afle hrană feciorii de 
români din Basarabia, cari n-ar vrea să se 
adape de tulburea învăţătură muscălească, ci 
de limpedea învăţătură în graiul lor, la şcoala 
înaltă din laşi. 

S-au strâns, credem, vreo 10-15 000 de lei. 
Şi o să mergem şi până la 50 000. Şi foaia 
noastră a început să primească bani pentru 
casa românească a basarabenilor. 

Şi nu credem că e departe ziua când, în faţa 
făcătorilor de întunerec, vom ridica, pe temelii 
de drept şi de jertfă, lăcaş de lumină! 

1912 (Neamul românesc pentru popor, 
anul al lll-lea, nr-ele 21-22.) 



însemnătatea ţinuturilor de peste Prut 



Comunicare cetită în şedinţa Academiei de 

' la 12 mai 1912 

Situaţia politică deosebită a deosebitelor 
ţinuturi locuite de români şi făcând parte din 
moştenirea lor istorică li dă, supt multe raporturi 
- cum am afirmat-o şi cu alt prilej tot aici, - o 
fizionomie deosebită, făcându-le astfel să se 
poată ajuta între sine pentru a da împreună 
icoana deplină a vieţii noastre în trecut şi a 
însuşirilor caracteristice ale poporului nostru în 
stratele lui adânci, de o veche cultură proprie. 

Acesta e şi cazul pentru ţinuturile româneşti, 
„moldoveneşti", de peste Prut, care au căpătat, 
după anexarea la Rusia în 1812, numele 
neîndreptăţit şi tendenţios de Basarabia, 
aplicabil numai fostei stăpâniri „băsărăbeşti", 
muntene, de la gurile Dunării, mai târziu sălaş 
de tătari, apoi pustiu deschis tuturor imigrărilor 
şi colonizărilor de stat. Monumente româneşti, 
amintiri româneşti, ogoare româneşti, drepturi 
româneşti se întâlnesc la tot pasul, naţiile 
conlocuitoare, - rusneci din părţile Hotinului, 
ruşi veniţi de peste Nistru, bulgari fugiţi de peste 
Dunăre, de groaza turcilor pedepsitori, lipoveni 
exilaţi cât mai departe de pravoslavia oficială, 



nemţi în căutare de privilegii cu îmbogăţire 
repede, - neavând în mai toate cazurile decât 
vechimea celor o sută de ani strecuraţi de la 
tratatul din 16/28 mai 1812 şi însemnătatea, 
dreptul istoric, rostul moral ce pot să derive din 
prezenţa a cel mult trei generaţii pe acelaşi 
pământ. Două milioane de locuitori ai provinciei 
împărăteşti, a cării relativă autonomie pe 
vechile baze tradiţionale a fost de multă vreme 
cu totul desfiinţată, până la scoaterea limbii 
băştinaşilor din biserica şi şcoala de sat, se 
recunosc şi azi „moldoveni" şi privesc ca fiind şi 
al lor tot ce e în legătură cu dezvoltarea, de 
lupte şi silinţi culturale, timp de aproape cinci 
sute de ani, a ţerii Moldovei. între ţeranul din 
văile Nistrului, Răutului, Bâcului, de pe malul 
stâng al Prutului, şi acela de pe malul drept, din 
văile Şiretului, Moldovei, Bistriţei, nu e în nici o 
altă privinţă decât a formelor de stat şi de 
cultură superioară, vreo deosebire. 
Românitatea lor etnică primordială şi 
„moldovenia" lor istorică sunt întocmai aceleaşi. 
Pe când în Ardeal şi Ungaria administraţia 
pătrunde pănă şi în cea mai depărtată comună 
rurală, urmărind cu stăruinţă scopuri cunoscute, 
pe când fiecare colţ de pământ din Bucovina e 
supus celei mai străbătătoare înrâuriri oficiale, 
viaţa patriarhală rusească a atins neasemănat 
mai puţin străvechiul fond primitiv. Pănă şi în 
târguri împrejurările şi stările de spirit ale 



„vechiului regim" moldovenesc se întâlnesc 
aproape neatinse, încă şi astăzi, printr-un ciudat 
fenomen de imobilizare, de încremenire a 
condiţiilor de viaţă pentru o parte a unui popor, 
pe când alte părţi, supt îndemnuri şi influenţe 
care nu se întâlnesc aici, au mers mai departe, 
mult mai departe, într-o dezvoltare grabnică, 
pripită chiar, nervoasă, permiţând astfel 
contrastele cele mai pline de învăţături cu cea 
dintăi. 

Dar nu numai supt raportul arătat, această 
regiune a vieţii noastre naţionale interesează în 
cel mai înalt grad pe simplul curios, ca şi pe 
cugetător, pe cercetătorul ştiinţific. Şi în trecut, 
aceste locuri, contribuind puternic la viaţa 
moldovenească deplină, la viaţa românească 
întreagă, pot alcătui un capitol special din 
procesul nostru politic, dacă nu şi cultural. 

I 

Din Apus a plecat viaţa noastră toată, tinzând 
să cucerească Răsăritul, - unde fusese 
totdeauna baza noastră etnică, a tracilor geţi şi 
daci, aborigeni, - pentru idei şi forme apusene. 
Din Apus a plecat, prin anume momente în 
regatul Ungariei mai ales, întemeierea, fără 
„descălecători", a principatului muntean; din 
Apus a venit, printr-o descălecare, în clipa când 



se stabilea noua legătură de comerţ între Caffa 
genoveză şi oraşele germane ale Galiţiei, 
înjghebarea terii Moldovei ca principat 
românesc deosebit, în stare să oprească 
răpedea înaintare cuceritoare a domnilor din 
Argeş, - mare pagubă în ceea ce priveşte 
unitatea, aşa de necesară, a vieţii politice 
româneşti, mare folos dacă se consideră 
vigoarea mai mare a apărării în alcătuiri de stat 
cu caracterul local mai bine rostit, cu hotare 
naturale mai sigure. Nu mai pe încetul 
capitalele celor două ţeri s-au mutat către 
răsărit: la munteni de la Argeş la Târgovişte, de 
la Târgovişte la Bucureşti; la moldoveni de la 
Baia la Suceava şi Şiret, iar apoi de aici la laşi. 

Deci voievodatul, îndată autonom, neatârnat, 
al lui Bogdan pribeagul, ridicat pe ruinele 
provinciei ungureşti voievodale a lui Sas fiul lui 
Dragoş, stăpânitorîn calea tătarilor a căror 
vastă împărăţie se desfăcea, a cuprins pe rând 
cursul râului Moldova, de unde i-a venit şi 
numele - aşa cum, dincoace, de la Jiu şi Olt, de 
la Argeş, Dâmboviţa şi Ialomiţa au venit numele 
judeţelor, unele din ele voievodale, ce s-au 
contopit în Ţara Românească -, apoi al Sucevei 
şi Şiretului, iar al Prutului, atins la Cernăuţi şi 
trecut chiar încă supt Alexandru cel Bun, numai 
ceva mai târziu. Dacă Vasluiul, Bârladul şi 
Tecuciul, în „insula" dintre Şiret şi Prut, sunt 



vechi, în legătură desigur cu vămile tătăreşti din 
vremurile lui Nogai, domnul împărătesc al 
Dunării în a doua jumătate a veacului al Xlll-lea, 
toate celelalte aşezări orăşeneşti sunt ceva mai 
nouă; Ştefăneştii, poate din vremea lui Ştefan 
cel Mare, când se ridică prin curţi domneşti de 
vânătoare, judecată şi petreceri, Hârlăul şi 
Botoşanii (Botăşanii), laşii, simplu popas de 
negustori încă la începutul veacului al XV-lea, 
târgul Săratei, mai vechi decât Huşul - care nu 
poate avea nici o legătură cu husiţii, - şi Fălciul - 
tot din timpul crizei celei mari a luptei cu tătarii 
(Galaţul ajungând la oarecare însemnătate 
numai după 1 500). 

Cetăţi lipsesc în această parte, pe când, de 
la Ţeţina, prin Suceava, Roman, Bacău, 
Crăciuna, Şiretul întreg era întărit pentru 
împotrivirea faţă de unguri. La Prut nu se 
întâlneau însă duşmani, înaintea cărora să 
trebuiască a se trage un zăgaz. Dincolo de 
această apă domnii cari în jumătate de veac 
putură face dintr-o strajă săracă şi ameninţată o 
ţară mare şi sigură, aproape cu totul gata în 
margenile ei naturale încă înainte de Ştefan cel 
Mare, găsiră o altă lume decât aceea de pănă 
aici. între munte şi tăietura adâncă a Şiretului 
erau oraşele nemţilor trecuţi din Galiţia şi 
Polonia (Şiret, Suceava), ale saşilor (Baia sau 
Baia Moldovei, cu anexele sale Sasca ş.a.), 



stânele mocanilor din Neamţ, - fără închipuita 
cetate teutonică a „nemţilor", cari nu erau nemţi 
pentru popor, ci cruciaţi, „crijaci" - ocnele regale 
din târgul de şalgăi sau ceangăi careşi 
păstrează încă numele, sentinelele de 
propagandă ale franciscanilor din Ciuc şi ţeranii 
de limbă maghiară din Agiud şi Sascut (în 
ungureşte: Fântâna Sasului). Intre Şiret şi Prut, 
vechile sate rutene, care se pot recunoaşte prin 
finala -ăuţi (v. şi Rădăuţi), ce-i dreptul 
întrebuinţată mai târziu, prin obicei, şi în 
legătură cu radicale româneşti -, erau de mult şi 
total deznaţionalizate, dar, amintiri şi, 
întâmplător, pretenţii litvano-ruseşti, din care a 
ieşit apoi uzurparea fără viitor a lui lurg 
Coriatovici, mai dăinuiau încă, şi din părţile 
Brăilei muntene venea un curent politic de 
alipire la principatul mai vechi, şi încă mai tare, 
al domnilor din Argeş. Peste Prut, până la apa 
largă a Nistrului curgând liniştită între stânci 
goale şi codri ce tăinuiau o viaţă primejdioasă 
pentru străinul ce-şi furişa piciorul într-înşii, era, 
fără vreo înrâurire sau încălcare, viaţă de ţerani 
liberi. Târgurile, legate totdeauna în originea lor 
cu o colonizare străină, sunt ori crescute pe 
urmă, în umbra cetăţilor, ori dezvoltate pe 
încetul, încă mai târziu, din sate de plugari, - 
afară doar de cele două porturi: unul în gurile 
Dunării, celalt deasupra limanului Nistrului, cu 
largă dominaţie asupra Mării, care ni-au fost o 



preţioasă moştenire de la bizantini şi coloniştii 
italieni, genovezi, cari-i înlocuiră după 
întemeierea Caffei şi stabilirea asupra Mării 
Negre a hegemoniei steagului de negoţ al 
Sfântului Gheorghe: Chilia-Licostomo şi 
Cetatea Albă-Moncastro. încolo, înaintea 
cetăţilor puternice, trăitoare şi astăzi, mai sus de 
ruine mai nouă, ale apărării moldoveneşti, nu 
erau decât cele două vaduri ale comerţului 
dintre Galiţia, depozitară de mărfuri germane şi 
Caffa aducătoare de produse naturale şi 
industriale răsăritene, tătăreşti, „saracine" sau 
„ultramarine", „indiene": Hotinul şi Tighinea, 
care se pare a fi fost numită întăi, cum îi ziceau 
polonii mai târziu, Tehin, - două nume 
asemănătoare, care trebuie puse în legătură cu 
Sniatyn, Rohatin, Bendzin şi alte nume galiţiene 
şi polone. Vămi litvane, vămi tătăreşti, cu 
poporaţie fireşte amestecată, li dăduseră 
naştere. „Podgradurile" cu „posade" sau 
cârciume, cu prăvălii, zise mai târziu turceşte, 
dugheni, cu câte o curte de boieri având sate în 
apropiere, ca şi nevoile fireşte ale vămilor şi 
trecătorilor alcătuiră apoi târgurile, la Hotin ca şi 
la Tighinea, dar şi la Soroca (cf. Holboca etc.) 
mai nouă, şi la Orhei (târgul lui Orhei 
întemeietorul), ca şi la aşezările, în mare parte 
locuite tot de moldoveni, de pe celalt mal, 
podolic: Otacul, Mohilăul, Dubăsarii (după aceia 
cari treceau Nistrul pe dubasele vechi cât 



lumea). Bâlciuri, iarmaroace se ţineau şi în toate 
aceste locuri; altele însă creară târgurile din 
veacul al XVII-lea şi al XVIIIIea, Chişinăul, 
Troianul, Telineştii, Crăulenii, Căuşanii, 
Buţcanii, precum rosturi militare turceşti făcură 
Ismailul (Smil pentru moldoveni), Cartalul, şi 
vecinătatea, de la 1600 înainte, a nogailor 
chemă la viaţă Cahulul şi Han-Câşla, iar rosturi 
pescăreşti ridicară la oarecare însemnătate 
Renii, zis de turci Tomarova, pe care Despot- 
Vodă îl cerceta după 1560, şi întrun târziu şi 
Vâlcovul. 

Prin ele însele, aceste oraşe, târguri, 
târguşoare, nouă şi numai în parte româneşti, 
nu dau nici pe departe caracterul ei acestei părţi 
a românimii. El izvorăşte întreg din viaţa 
muncitoare, energică, vitează şi voioasă a 
ţerănimii, care se pare a nu fi cunoscut vreodată 
nici măcar oblăduirea crutătoare a voievozilor si 
juzilor tradiţionali - cari în general lipsesc în 
Moldova cu puterea pe care o au în părţile 
muntene şi ungurene -, având în fruntea lor pe 
bătrâni şi căpitani de luptă, călăuzi de război. 

Afară de „pustiu", pe care trebuie să-l 
înţelegem şi aici numai relativ, aşezându-l în 
regiunea, bine mărgenită geografic, a stepei, 
domnia n-a dăruit, - n-a îndrăznit şi n-a putut să 
dăruiască aice. Nu i s-a cerut măcar o întărire, 



după care umblau totdeauna boierii sau cei 
ridicaţi la boierie, cu cumpărături sau schimburi 
mai nouă, dar care sătenilor, puţin bucuroşi de a 
plăti sumele îndătinate diecilor de la Curte, li 
era mai mult sau mai puţin indiferentă, dacă nu 
chiar cu totul străină. Numărul actelor de danie 
domnească pentru locul între Prut şi Nistru e 
foarte mic: o pot spune după străbaterea 
întregului material tipărit aproape, în vederea 
cărţii Basarabia noastră, menită a fixa pe sigure 
dovezi documentare toate drepturile noastre 
naţionale şi istorice în anul centenarului 
anexării, când publicaţii ruseşti apar pentru a le 
tăgădui sau micşora. Aici, în această lume 
patriarhală, fiecare rămânea cum fusese, şi 
nimeni nu venea să schimbe vechile 
împrejurări, între altele şi pentru că primejdia 
războaielor prădalnice, mai ales din partea 
polonilor, era aşa de mare şi pentru că pădurea 
trebuia să fie dată jos înainte de a se trezi pofta 
bogatului, a puternicului, a nobilului de a 
stăpâni locul lăzuitprin munca grea a săracului. 
Şi păduri ca ale Rezinei, vestite odată, ca ale 
Orheiului şi Sorocei pănă azi, ni spun îndeajuns 
ce a putut să fie pe aici! Să nu uităm nici aceea 
că pe atunci păşunea era din punct de vedere 
economic importantă, lanurile acoperind în 
fiecare an numai o foarte mică parte a ţerii, şi 
aceasta în Moldova cu mult mai mult decât în 
părţile, vecine cu stăpânirea turcească şi 



mărgenite curând de cetăţi împărăteşti, ale 
principatului muntean. 

De aceşti ţerani fără stăpân domnia avea 
nevoie. Dincolo de Prut boierul cu oamenii lui 
nu putea să alerge în ajutorul cetăţii, întru 
apărarea vadului. Locuitorii satelor şi-au urmat 
astfel şi după ce se întăriră, pe rând, supt 
Alexandru cel Bun şi supt Ştefan cel Mare, 
vadurile, apoi, ca la Orhei, şi câte un loc de a 
doua linie în dosul lor, străvechea datină 
ostăşească. Mai târziu, în alcătuirea lor a întrat 
ceva şi din obiceiurile luptătoare mai nouă ale 
cazacilor, cari, de alminterea, atunci când se 
ziceau, în veacul al XVI-lea, Nizovii şi aveau în 
frunte pe un Dimitrie Vişnievieţchi, coborâtor din 
fata lui Ştefan însuşi, înainte de a fi zaporojenii 
„de la praguri", supt căpetenii populare ruseşti, 
nu erau numai ruşi, ci pribegi, vagabonzi, 
aventurieri din toate ţările vecine şi adesea - o 
spun documentele - moldoveni, cum moldoveni 
au fost „domnişorii", un lung şir de la voinicul 
Nicoară, zis Potcoavă, pănă la Lobodă, 
ajutătorul lui Aron-Vodă, pe cari cazacii îi ajutau 
să-şi ia în stăpânire „scaunul părintesc" mai 
mult sau mai puţin îndoielnic. S-ar putea zice 
chiar fără primejdie de a greşi că mulţi din 
aceşti cazaci moldoveni nu erau decât ţerani de 
la Nistru, cari, de când Chilia şi Cetatea Albă 
erau pierdute (1484), de când ienicerii se 



aşezaseră în Tighinea ajunsă Benderul lui 
Soliman cel Măreţ (1 538), de când urmaşii lui 
Ştefan nu mai aveau voie să poarte războaie, 
trebuiau să-şi cheltuiască aiurea energia prin 
care supt marele domn, supt fiii săi Bogdan şi 
Petru Rareş, supt nepoţii săi de fiu Ştefăniţă şi 
loan cel Cumplit, dacă nu şi supt Alexandru 
care fu poreclit Lăpuşneanul fiindcă era fiul 
Anastasiei din Lăpuşna, îngropată la Râşca, şi 
al lui Bogdan, ei îşi făcuseră datoria prevăzută 
printr-o veche danie din vremea lui Gangur 
pârcălabul de Orhei şi a „Gănguroaii celei 
bătrâne": apărarea ţerii de tătarii Hoardei de Aur 
si de tătarii Crâmului. 

Apoi, când şi zilele de plean şi glorie ale 
cazacilor trecură, aceşti căpitani şi stegari, 
aceşti ţerani înarmaţi, din străvechi neamuri cu 
nume ciudate şi neînţelese, unele de o superbă 
spontaneitate de limbă, se făcură opoziţia, 
totdeauna nemulţămită, adesea îndârjită, 
pornită pe răscoală, ridicată în oaste 
revoluţionară împotriva domnului. Lăpuşnenii, 
orheienii, sorocenii, mai târziu codrenii de la 
Prut, se ridicară astfel împotriva celor din urmă 
Movileşti, împotriva lui Gaşpar Gratiani, a lui 
Radu Mihnea şi, la capăt, împotriva lui Duca- 
Vodă, supt acel Hâncul care a dat încă un 
proverb politic, de o deasă întrebuinţare, 
înţelepciunii populare: „Vodă vra şi Hâncul ba". 



Hotinenii păstrează în schimb liniştea. De 
faptei se găseau mai aproape de Suceava, 
alcătuind cu acest vechi scaun de domnie şi cu 
acel nou al laşilor un triunghi perfect, în care se 
cuprind moşiile, cumpărate cu preţ mare, ale 
boierilor cari aveau nevoie de Curtea Măriei 
sale, până la acei Stroiceşti cari ar fi putut fi 
domni, pănă la Movileştii cari purtară schiptrul 
voievozilor şi la aşa de bogata lor rudă, Isac 
Balica, frate după mamă al lui Vodă leremia şi 
Vodă Simion, moştenitor al unei părţi largi din 
averea acestei „doamne" Măria, înrudită cu 
Alexandru Lăpuşneanu. Prin Băcioc, a cărui 
fată Tudosca luă pe vornicul Lupu, menit să fie 
Vasile-Vodă, şi această nouă dinastie ajunse a 
se răzima cu deosebire pe moşii basarabene. 

După căderea ei, vin alţi stăpâni de pământ, 
grecii cu bani mulţi, începând cu Cantacuzinii. 
încetul cu încetul, şi încheind cu averea imobilă 
uriaşă pe care un Costachi Ghica şio făcu peste 
Prut, ei distruseră viaţa ţerănească neatârnată, 
grămădind pe cei din urmă răzeşi, totuşi mulţi, 
în cei din urmă mari codri: al Chigheciului la 
apus, al Orheiului la răsărit. Neamurile cele 
vechi, cari căpătaseră o dată cu pământ 
moşnenesc şi datinile de luptă ale celor dintăi 
stăpânitori, emigrară pentru a-şi putea 
întrebuinţa armele, mai ales împotriva vechiului 
duşman, tătarul, turcul. Astfel familiile Hăjdău, 



înrudită prin femei cu Vodă Ştefan Petriceicu, 
Murguleţ ş.a. trecură în ostile lui Sobieski, ale 
lui Petru cel Mare (Apostol Chigheciu), mai 
târziu în ostile năvălitoare conduse de generalii 
împărăteselor „liberatoare" Ana şi Ecaterina. 
Partidul războinic deschise în fiecare dată 
porţile ruşilor, fiindcă erau creştini şi fiindcă nu- 
şi închipuiau că din crucea de binecuvântare a 
lui Hristos se poate face o unealtă de sfâşiere şi 
silă. 

Hârtiile răzeşilor din Moldova, ale moşnenilor 
din Ţara Românească se găsesc azi în parte 
prin arhivele grefelor, şi ar fi o datorie pentru 
Academie să intervie pentru ca ele să fie 
scoase din aceste depozite întâmplătoare, unde 
se pot şi strica sau distruge şi unde, oricum, ele 
nu pot fi decât excepţional întrebuinţate, pentru 
a le reuni la colecţiile ei. Foarte multe acte sunt 
păstrate de bieţii oameni cu o frică uşoară* de 
înţeles când se gândeşte cineva la numărul aşa 
de mare de încălcări viclene sau brutale la care 
pământul lor de străveche moştenire şi de sfânt 
drept, câştigat cu sabia şi cu plugul, a fost 
supus pănă astăzi. Ce poate ieşi din cercetarea 
lor mai întinsă pentru istoria unui ţinut o 
dovedeşte îndeajuns şirul de lucrări preţioase 
ale răposatului Ştefulescu asupra Gorjului. în 
părţile de peste Prut, n-a fost introducerea 
codurilor franceze care să îngăduie nesfârşite 



dezbateri judecătoreşti asupra pământului şi, se 
ştie, judecata costă acolo ceva mai scump 
decât la noi. Suntem îndreptăţiţi a crede că 
marile sate răzeşeşti, pline încă de bogăţie şi de 
o mândră conştiinţă de sine - acum câţiva ani 
un băieţel cu oile, pe care-l întrebam a'cui sunt, 
îmi răspundea cu un ton de mare siguranţă: 
A'mele! -, în căsuţele de cea mai veche datină, 
cu înalte coperişuri de stuh, ochiuri mărunte de 
fereastră şi prispe de sfat şi odihnă, se 
păstrează mii şi mii de acte „moldoveneşti", care 
ne-ar ajuta desigur a cunoaşte mai bine 
neamuri bătrâne, schimbări teritoriale cu 
însemnătate şi poate chiar, cuprinse în ţesătura 
vreunei hotărâri de moşie, evenimente istorice. 

Adaug, în legătură cu această informaţie încă 
ascunsă, că, dintre neamurile boiereşti care au 
rămas, la anexare, supt stăpânirea rusească, - 
şi între care, pe lângă răzeşii ridicaţi în ranguri 
sau seminţii decăzute, se află şi în număr destul 
de însemnat de familii mari, - nu toate şi-au 
înstreinat pământul pentru a se pierde în lumea 
cinovnicilor sau cheltuitorilor de bani moşteniţi 
din imensa împărăţie. într-un frumos roman 
istoric, Pribegi în ţară răpită, venerabilul domn 
D.C. Moruzi din laşi zugrăveşte, pe temeiul 
amintirilor sale, ca unul ce şi-a petrecut 
copilăria şi o parte din tinereţă în Basarabia, 
viaţa la ţară, între sătenii de limba lor, a celor 



dintăi generaţii despărţite, printr-un hotar ce nu 
se putea trece uşor, de ai lor rămaşi în vechea 
Moldovă „turcească", pe jertfa căreia s-a clădit 
România unitară şi neatârnată de astăzi. Mai 
sunt şi azi nobili de sânge moldovenesc ca 
aceia, şi de mai multe ori am văzut venind de 
acolo doamne de o distinsă cultură, cu o 
cunoştinţă neaşteptată a istoriei românilor, 
bătrâni cari înfăţişau o spiţă de neam glorioasă, 
tineri în cari părea că începe a se mişca o 
conştiinţă a datoriei naţionale, pentru a vorbi cu 
noi, cei de aici, despre timpurile când înaintaşii 
noştri şi ai lor au trăit împreună, luând parte la 
aceleaşi sfaturi ale domnilor din laşi, la aceleaşi 
afaceri de pace şi război ale vechii Moldove, 
patrie comună. Ştiu bine că mulţi au colecţii 
frumoase de documente, la care ţin şi din 
punctul de vedere, de altfel totdeauna 
respectabil, ca o formă nobilă de solidaritate 
omenească, al mândriei de familie. Cât mai 
curând trebuie să ştim ce se cuprinde în aceste 
arhive private, şi oameni cu ştiinţă şi tact n-ar 
putea fi opriţi de nimeni în cercetările lor, care 
folosesc supt toate raporturile şi tuturora. Putem 
nădăjdui chiar că de acolo ni-ar veni arhive de 
familie complecte, ceea ce se află foarte rar aici, 
doar, întru câtva, pentru Cantacuzini în 
Muntenia şi, în Moldova, prin arhivele, care mi 
s-a descris ca fiind aşa de bogate, de la Stânca, 
pentru Ruseteşti. 



E încă vremea în care se pot urmări uşor 
legături de familie cu străinii, care au făcut să 
treacă moşii moldoveneşti în mâna ruşilor şi 
altor neamuri conlocuitoare. Dacă s-ar face 
lucrul acesta mai târziu, ar fi poate, în atâtea 
cazuri, zădarnic. 

Acum mulţi ani, un membru al Academiei 
Române, Gheorghe Sion, aducea din 
Basarabia vestea comorii de ştiri cu privire la 
Moldova între anii 1806 şi 1812 care se află la 
Chişinău, în aşa-numită Arhivă a Senatorilor, 
după titlul oblăduitorilor civili supremi ai 
Moldovei în aceşti ani de ocupaţie, 
premergătoare anexării pentru ţinuturile ei 
răsăritene. De atunci un harnic român 
basarabean, care scrie însă, şi pentru că e 
funcţionar, în ruseşte, a dat ştiri bogate, regeşte 
amănunţite în acea operă a sa, Lucrări ale 
comisiunii arheologice din Basarabia, care, 
după ce făcuse cunoscut aşa de interesantele 
acte ale Chişinăului, s-a oprit, din nenorocire, 
prea răpede. Pe baza acestor lămuriri d. Radu 
Rosetti a scos copii şi a redactat rezumate, 
care, publicate în volumul XXXII din „Analele" 
noastre, aruncă o aşa de puternică lumină 
asupra regimului rusesc în toată Moldova pe o 
vreme când puţini ar fi crezut, după anexarea, 
formală, a amânduror Principatele, recunoscută 
şi de Napoleon, arbitru general al răpirilor, că va 



fi cândva o Românie şi un viitor naţional pentru 
acest neam. 

Ni trebuie însă nu numai prelucrări şi 
indicaţii, ci culegeri integrale, care ar fi de cel 
mai mare folos pentru istoria culturală, ca şi 
pentru studiile de limbă. în arhivele Basarabiei 
şi în partea basarabeană din Arhivele Imperiului 
s-ar găsi un imens material, nu numai pentru 
această vreme, dar şi pentru toată epoca 
următoare, destul de întinsă, în care afară de un 
guvernator cu Curtea lui şi de o armată de 
ocupaţie plus câţiva aventurieri, totul rămăsese 
curat românesc, ca suflet şi grai, în ţinuturile 
anexate. 

Se ştie că, în Bucovina, noi, cei din Regat, n- 
am lucrat mai nimic, iar fraţii noştri de acolo au 
lăsat pe sasul Zieglauer să cerceteze arhivele 
ţerii pentru vremea nouă, pe germanul Kaindl să 
dea istoria ducatului şi a capitalei sale 
Cernăuţul, pe ruteanul Kozak, duşman hotărât 
al nostru, care caută să ne izgonească şi din 
drepturile istorice, să publice inscripţiile de pe 
mormintele lui Ştefan cel Mare şi ale neamului 
său, ca şi ale boierilor şi negustorilor din 
vremuri, fără a mai pomeni dezgroparea ruinelor 
Sucevei prin Romstorforşi studierea câmpiilor 
de luptă, a monedelor prin ofiţerul de 
jandarmerie Fischer. Nu vom lăsa, cred, azi, 



când avem o şcoală istorică şi când averi mari 
au fost puse la dispoziţia Academiei de oameni 
de bine, nu numai pentru bună păstrare şi 
fructificare printr-o excelentă administraţie 
birocratică, ci şi pentru propăşirea ştiinţifică, ca, 
după rusificatul Nakko, după imigraţii Batiuşkov, 
rus, şi Zaşciuk, rutean, cari au deschis calea 
pentru ai lor în asemenea cercetări şi alţi străini 
să vie pentru a ni spune din trecutul nostru ce-i 
interesează numai pe dânşii şi ce li foloseşte 
numai lor. 

II 

Mai uşoară şi mai plină de roade ar fi munca 
folcloristului, adunătorde cântece, de poveşti, 
de zicale, de farmece, de datine, de artă 
populară în aceste locuri pe care nici un hotar 
nu le poate despărţi de iubirea noastră ca şi de 
interesul nostru, tot mai viu. 

Se ştie că, afară de câte un Constantin 
Stolnicul Cantacuzino, căutător în vechile 
balade ale unor lămuriri istorice precise, care 
desigur că nu pot să rămâie acolo neatinse, 
afară de câte un Văcărescu, a cărui ureche se 
încânta de ritmul viu sau trist, de melodia 
săltăreaţă sau plângătoare, a doinelor şi 
horelor, în care găsea poate asemănări cu acea 
poezie populară italiană care, după marele liric 



sicilian dialectal Meii, nu mai putea fi ignorată, 
poezia populară românească a fost strânsă întăi 
de doi străini, sârbul Vuk Karadic, care-si 
încredinţă culegerea lui Asachi, în casa din laşi 
a căruia ea arse fără să fie publicată, şi cutare 
medic ieşan, Laskaris, prieten al cercetătorului 
vieţii sârbeşti Possart, prin care ni s-a păstrat 
ştirea. Numai peste câteva decenii erau să vie 
la lucru, de dragul terii, dar şi de al originalităţii 
romantice, gata să forţeze în reproducere şi nota 
dezmierdătoare şi nota tragică, Alecu Russo, un 
basarabean, plin încă de farmecul codrilor şi 
şesurilor de peste Prut, şi Vasile Alecsandri. 

Măcar ca un semn de mulţămită faţă de 
memoria celui dintăi, frumoasă minte, 
îndemnată de emoţii totdeauna sincere şi 
nobile, s-ar fi cuvenit să întrebăm mai de 
curând, mai des şi cu mai mult folos pe ţeranii 
români din locul lui de naştere. Viaţa 
răzeşească, aproape neatinsă pănă azi, cu 
serbătorile ei tradiţionale, cu obiceiurile ei 
străvechi, trebuie să fi păstrat mai bine decât 
orice alt strat popular românesc cântecul 
naţional, cu ariile fără de care numai cărturarii, 
deprinşi în abstracţii, şi-l pot închipui. Nu se 
poate să fi pierit de acolo lungile bocete 
tânguitoare, solemnele oraţii de nuntă - din care 
dădeam cutare, foarte frumoasă, după una din 
trecătoarele foi româneşti basarabene apărute 



la începutul erei constituţionale, în „Floarea 
darurilor", I -, vioaiele urări de Crăciun şi de 
Anul Nou, cântecele de iubire şi de dor, isteţele 
chiuituri de horă sigure de lovitura lor. Pe 
teritoriul Codrului, unde se prădau şi armele, 
calul tătarului şi oile mocanului în trecere pe 
şesuri, a înflorit odată acel cântec de haiducie 
anonimă, înaintea marilor haiduci cu nume 
vestite, cântec pe care-l ştie azi, pănă în munte, 
unde l-a cules învăţătorul Vasiliu din Tătăruşi, 
Moldova toată: acolo tocmai să se fi pierdut el în 
sărăcie şi înstrăinare? Ceva mai jos, unde a 
răsărit din închipuirea unui popor viteaz icoana 
epică a lui Grue biruitorul hanului, acest ciclu de 
lupte să se fi dus el cu totul din amintirea 
poporului? N-o putem crede. 

Poezia populară basarabeană n-a putut fi 
înrâurită, - cum a fost a noastră de aici, şi tot mai 
mult, în fond şi formă din nenorocire - de limba 
stricată cu franţuzeşte a oficialităţii jandarmului 
şi perceptorului, de cunoştinţele, de cele mai 
multe ori confuze, ale şcolii, de legi şi forme 
administrative apusene. Precum Hotinul e şi 
azi, cu tărăbile de lemn negru ce se prind sus în 
cârlige, cu străzile înguste şi murdare, cu 
strălucita cetate roşie ca de sânge de deasupra 
măreţului Nistru larg, un târg din 1812, precum 
Soroca n-a pierdut o piatră din împrejmuirea ei 
de piatră, precum în toate colţurile trecutul îţi 



răsare întreg, ca o mângâiere pentru stările de 
azi, dar şi ca o prigonire dureroasă, astfel gând, 
simţire, ritm, rimă, arie au rămas în cântecul 
basarabean cu totul neschimbate şi absolut 
autentice. 

Şi acest cântec s-a îmbogăţit prin expresia 
mişcată a două sentimente: unul e, dacă nu 
durerea pentru viaţa politică pierdută, dacă nu 
râvnirea după patria moldovenească desfiinţată 
aici, măcar jalea ruperii de la fraţii ceilalţi, care a 
făcut un „râu blăstămat", osândit să sece ca 
pedeapsă, din cursul prăpăstuital Prutului. E 
singurul hotar asupra căruia apasă şi pentru 
popor un blăstăm. Şi, al doilea, pe urma ispitei 
şi silei care a dus mii de săteni români să moară 
de foame, de frig, de bolile rele ale străinătăţii, 
de la „Capcasul îngheţat" pănă la pustiul 
manciurian al Amurului, s-a ridicat un alt 
plânset, de o tragică duioşie, de o supremă 
deznădejde fără păreche în exprimarea durerii 
unui popor fără noroc. 

Această poezie a cules-o în treacăt, pentru 
observaţii fonetice, d. Weigand din Leipzig şi un 
român, unul singur, Gheorghe Madan, care, 
pentru a fi în nota cuvenită, s-a făcut cenzor 
contra literaturii şi cugetării româneşti la 
Chişinău. 



Ca şi trecutul românesc, cântecul neamului 



şi, alături cu el, tot ce alcătuieşte cultura 
îndătinată a poporului, ne aşteaptă peste Prut. 
Să nu zăbovim! Un popor care se întăreşte prin 
cultură de la toate izvoarele lui de viată morală 
nu poate pieri în veci, şi nici pe unul din locurile 
pe care le-a fructificat munca sa şi conştiinţa sa 
le-a făcut vii. 



Accidentul Vlădicăi Ciceagov 



Serbarea, la Chişinău, a anexării Basarabiei. 
Zi de rugăciuni şi de praznice, de provocaţie şi 
de beţie; zi de imoralitate cinică faţă de 
Dumnezeu şi de imoralitate cinică faţă de 
oameni. 

Totul e pus la cale de vrednicul ierarh 
basarabean, păstorul tuturor sufletelor creştine, 
care sunt mai toate suflete de „moldoveni". El 
ştie ce a spus Sfântul Pavel despre graiul 
popoarelor, sfânt înaintea Domnului, şi a cetit 
de atâtea ori Evanghelia Pogorârii Sfântului 
Duh asupra Apostolilor cari prin voia cea de sus 
capătă puterea de a vorbi pe înţelesul tuturor 
neamurilor. El îşi dă seamă că, dacă, pentru 
vechiul Israel, limbile naţionale erau blăstămul 
trufiei de la turnul Vavilonului, pentru Hristos 
Mântuitorul ele sunt îndeplinirea unei porunci 
din ceruri. 

Dar Serafim Ciceagov e un muscal, un nobil 
muscal, un fost ofiţer rus. El e din vechiul Israel, 
frământat din ură, apăsare şi intoleranţă. 
Dumnezeul lui e cazon şi nu ştie decât ruseşte; 
poliţia şi jandarmeria lui de vlădici şi preoţi n- 
are altă menire decât de a tunde căzăceşte 
naţiile şi a le îmbrăca în mondirul împărătesc. 



Azi a biruit iarăşi. A făcut să se decreteze 
oficial sărbătoarea urii, a ameninţării, a 
batjocurii. Şi el ţine să fie acolo în clipele când 
se va proclama, în auzul miilor de robi doriţi de 
o pâne şi un păharde rachiu, gloria armelor 
ţarului care i-au câştigat o brazdă de pământ de 
la nişte bieţi creştini cari nu s-au luptat, ca la 
1812, ori ca la 1878, s-au luptat cu duşmanii 
ţarului. 

Şi iată-l cetind cuvintele binecuvântării care 
cuprinde un blăstăm. Pare că întinereşte. E 
ostaşul ce a fost: aurul nu e al odăjdiilor de 
arhiereu, ci al uniformei luptătorului; cârja-i 
luceşte înaintea ochilor ca o baionetă; din 
căţuia de argint fumegă sânge, şi mirosul de 
tămâie se preface în greul miros de după luptă: 
praf de puşcă, sudoare, moarte. Şi vlădica 
Serafim, cu numele îngeresc, se bucură. 

Ziarele au spus că atunci a căzut. Desigur, 
de căldură... Era în mai şi o zi cu soare. Dar, 
când am cetit noi aici, în cugetele fiecăruia 
auzit-am un glas care spunea că nu este încă 
un Dumnezeu pentru nedreptate şi că 
Dumnezeul cel drept răspinge şi doboară pe 
acei cari cutează să ridice către dânsul prinosul 
crimelor vechi ca şi al crimelor nouă. 

1912 (Neamul românesc, anul al Vlll-lea, 



nr. 64.) 



